Доктор Муҳаммад Саид Рамазон Бутий: “Исломда жиҳод” (22-қисм) | Azon.uz - Ахборот-таҳлилий портал\n400 19:00 24.02.2020\nИккинчи томон: (Имом Шофеий, Ибн Ҳазм ва Зоҳирийлар).\nИккинчи томоннинг фикрича: “Жиҳоди қитолий” (уруш асосида жиҳод)ни амалга оширишнинг сабаби – кофирларнинг куфр келтирганларидир.\nИккинчи томоннинг далиллари:\n1. “Мушрикларни қаерда топсангиз, ўлдиринглар, тутинглар қамал қилинглар ва уларни ҳар жойда пойланглар. Агар тавба қилсалар намозни тўкис адо этсалар ва закотни берсалар, йўлларига қўйиб юборинглар. Албатта, Аллоҳ мағфиратли ва раҳмли зотдир ”. (Тавба, 5).\n2. “Аллоҳга ва охират кунига иймон келтирмайдиганларга, Аллоҳ ва Унинг Расули ҳаром қилган нарсаларни ҳаром деб билмайдиган ва ҳақ динга юрмайдиган китоб берилганларга қарши, то улар бўйинсунган ҳолларида ўз қўллари билан “жизя” бермагунича, жанг қилинг”. (Тавба, 29).\n3. Абу Довуд Самура ибн Жундуб розияллоҳу анҳудан ривоя қиладилар: Расулуллоҳ соллаллоҳу алайҳи васаллам: “Мушрик шайхлар (қариялар)ни ўлдиринглар, уларнинг гўдакларини ўлдирманглар”, дедилар.\n4. Имом Бухорий Анас ибн Моликдан ривоят қиладилар: “Расулуллоҳ соллаллоҳу алайҳи васаллам Фатҳ куни Маккага кирганларида бир киши уларнинг ҳузурларига келиб деди: “Ибн Хотол кабапўшга осилиб олибди. Ул зот соллаллоҳу алайҳи васаллам: “Ўлдир”, дедилар. Расулуллоҳ соллаллоҳу алайҳи васаллам Фатҳ куни олти эркак ва тўртта аёлнинг қони тўкилишига қайғурмадилар”.\nУлар ушбу икки оят ва икки ҳадисни далил қилиб келтирдилар. Уларнинг фикрича: “Кофирларнинг ўлдирилишига сабаб – куфр келтиришларидир. Кофирларнинг ўлдирилишига сабаб “ҳиробат” (кофирларнинг мусулмонларга душманлик қилишлари) эмас. Юқорида келтириб ўтилган икки оят ушбу маънога далолат қилади. Чунки улар куфрларидан тавба қилиб мусулмон бўлсалар ёки жизя (мусулмон бўлмаган фуқаролардан олинадиган жон солиғи) беришга рози бўлсалар уларнинг тавбалари кабул қилинади. Бу икки оят энг охирги нозил бўлган оятлардан ҳисобланиб, олдинги оятларнинг ҳукми тўхтатилган”. (Ибн Ҳажарнинг “Туҳфа” китоби 9/241, “Муғний ал-Муҳтаж” 4\_234).\nУлар айтишларича: “Росулуллоҳ соллаллоҳу алайҳу васаллам мушрикларнинг шайхларини (қарияларини) ўлдиришга буюрдилар. Мушрикларнинг ўлдириш сабаби “ҳиробат” (мушрикларнинг мусулмонларга адоват қилиши) эмас. Чунки шайхлар (ёши катта бўлган қариялар)ни ўлдиришга буюрилди. Қарияларни кофир бўлгани учун ўлдирилди, чунки уруш қилиш қарияларнинг қўлидан келмайди. Абдуллоҳ ибн Хотолни қатл қилиниши ҳам бунга мисол бўлади. Расулуллоҳ соллаллоҳу алайҳи васаллам уларга ўхшаганларнинг қонлари тўкилишига парво қилмадилар”.\nИмом Шофеий Тавба сурасининг 5- ва 29-оятларини ҳамда Расулуллоҳ соллаллоҳу алайҳи васалламдан ривоят қилинган икки ҳадисни ҳам далил қилдилар.\nАввал Қуръони каримдан келтирган далилларини ўрганиб чиқамиз:\nИмом Шофеийнинг келтириб ўтган далиллари тўғри эмас. Улар Тавба сурасининг бешинчи оятини далил қилиб келтирган эдилар.\nБешинчи оятнинг ўзи билан кифояланмасдан кейинги оятларни ҳам ўқиб, умумий маъносига эътибор бериш керак. Бешинчи оятдан кейинги олтинчи, еттинчи, саккизинчи оятларнинг маъноси буни тасдиқлайди.\n“Бас, ҳаром ойлар чиққанда, мушрикларни қаерда топсангиз, ўлдиринглар, тутинглар қамал қилинглар ва уларни ҳар жойда пойланглар. Агар тавба қилсалар намозни тўкис адо этсалар ва закотни берсалар, йўлларига қўйиб юборинглар. Албатта, Аллоҳ мағфиратли ва раҳмли зотдир ”. (Тавба, 5).\nАгар бешинчи оятнинг ўзи билан ҳукм чиқариладиган бўлса, “уруш қилишнинг сабаби куфр” деган хулосага келиб қолинади. Тўлиқ маъно эса 6-7-8- оятларнинг маъносини 5-оятнинг маъносига қўшганда келиб чиқади. Чунки кофирлар куфрдан тавба қилсалар, уруш ниҳоясига етади.\nБешинчи оятнинг давомидаги оятлар:\n“Агар мушриклардан биронтаси паноҳ сўраса, унга паноҳ бер, токи у, Аллоҳнинг каломини эшитсин. Сўнгра, уни омонлик жойига етказиб қўй. Бу, уларнинг билмайдиган қавм бўлганлари учундир.\nҚандай қилиб мушрикларга Аллоҳнинг ҳузурида ва Унинг Расулининг ҳузурида аҳд бўлсин?! Магар сиз билан Масжидул Ҳаром олдида аҳдлашганлар, сизга нисбатан мудом мустақийм турсалар, сиз ҳам мустақийм туринг. Албатта Аллоҳ тақводорларни севадир.\nҚандай қилиб (уларга аҳд бўлсинки), улар агар сиздан устун келсалар, на аҳдга ва на бурчга риоя этмаслар. Сизни оғизлари билан рози қиладилар-у, қалблари кўнмас. Уларни кўплари фосиқлардир”. (Тавба, 6 – 8)\nБу учта оятдан қандай маъно тушунамиз?\nБу учта оятнинг маъноси жамланганда Шофеий ва Зоҳирийлар тушунган маънонинг акси келиб чиқади.\nИмом Шофеийнинг далил келтиришда хато ҳукм қилганларини уч ўринда билиш мумкин.\nБу ҳақида мавзунинг келаси қисмида маълумот берамиз.\nшайх Рамазон Бутий Исломда жиҳод Махсус жиҳод Ислом мушрик Илм фиқҳ\n1699 07:00 09.04.2020\n1435 19:30 06.04.2020\n1399 12:30 06.04.2020\n646 19:00 03.04.2020\n458 18:58 28.03.2020\n513 19:00 25.03.2020


Хуш келдинг, баҳор!\nБаҳор. Қишнинг қаҳратонидан сўнг бутун оламни ўзининг муаттар бўйлари билан маст айлаган, дилларга қувонч, умид бахш этган гўзал фасл. Виқорли тоғлардан эриб кетаётган қорлар шарқироқ сойларнинг ўйноқи ва зилол сувларига айланиб, тириклик қўшиғини куйлаётгандек, гўё.\nҚуёшнинг илк нурларидан жонланган майсалар секин бош кўтариб, қиру адирларни яшилликка буркамоқда. Бодом шохларию ўрик гуллари атрофида гир айланиб учаётган асаларилар нафис рақси ила ҳайрат дунёсини уйғотаётгандек.\nҚушларнинг чуғур-чуғури, рангин капалаклар сайри, турналарнинг тизмақатор карвони курраи замин узра бахт уруғларини сочмоқда.\nОна табиат уйғонди. Қайга боқманг, ҳар тарафда яшариш ва янгиланишни кўрасиз. “Ҳаёт куйи”нинг сирли оҳанги қалбларга шодлик улашмоқда. Фасллар келинчаги инсонларга кўтаринки кайфият, янги орзу-умидлар бағишламоқда.


АҚШнинг Миссури штати Сент-Луис шаҳри суди Johnson & Johnson компанияси саратон билан хасталанган аёлга 110 млн доллар миқдорида товон тўлаш тўғрисида ҳукм чиқарди. Компания томонидан ишлаб чиқарилган ва тартибида тальк бўлган маҳсулот сабаб аёл ушбу хавфли касалликка чалингани айтилади. Бу ҳақда Reuters хабар қилмоқда.\nСуд мажлисида иштирок этган аёлнинг сўзларига кўра, у J&J томонидан ишлаб чиқилган ва таркибида тальк бўлган кукунни 40 йил мобайнида ҳар куни қўллаган. 2012 йилда унга тухумдонлар саратони ташхисини қўйишган, кейинчалик ўсимталар жигарга тарқалган. Айни вақтда бемор кимёвий даволаш курсини ўтамоқда.\nЎз навбатида, компания раҳбарияти аёлга ҳамдардлик билдирар экан, суд қароридан норози эканини маълум қилди.\nТаъкидланишича, 110 млн доллар миқдоридаги товон пули Сент-Луис судида кўриб чиқилаётган шу каби 2,4 минг ҳолат ичида энг юқори миқдордир.\nАҚШ саратон товон пули Johnson & Johnson


00:00 / 23.06.2011 | eski savollar | 14008\nАссалому алайкум, Шайх жаноблари. Бундан 3-4 кун олдин бир дўстимиз Имом Махдий тўғрисида сўрабдидар. Айбга буюрмайсиз, мен ҳам шу саволни қачондан бери бермоқчи эдим. Охират аломатлари туғрисидага барча манбаларни ўқиганимда, имом Маҳдий тўғрисида эшитмаганман ва ушбу сайтни тўлиқ излаб кўрдим. Аниқ маълумот ололмадим. Саволим, Имом Маҳдийнинг ўзи ким? Унинг асосий мақсади нима? Шунга анчадан бери қизиқаман. Ҳеч жавоб тополмадим. Аллоҳ илмингизни зиёда қилсин.\n- Бу масала ёритилганига анча бўлди. Китоблар чиқди. Ўқимасангизлар, шунга ўхшаб юраверасизлар.Ақоид илми уламолари қиёматнинг улкан аломатлари сифатида юқоридагиларни зикр қиладилар. Баъзилари яна бир-иккитасини ҳам қўшадилар. Аммо кишилар ўртасида имом Маҳдий ҳақларида кўп саволлар бўлади. Шунинг учун, биз у киши ҳақида ҳам маълумот бериб ўтишни лозим топдик. Имом Маҳдийнинг чиқишлари ҳам қиёматнинг аломатларидан бири бўлади.Имом Маҳдий розияллоҳу анҳу ҳақидаУмму Салама розияллоҳу анҳодан ривоят қилинади:«Набий соллаллоҳу алайҳи ва саллам:«Бир халифа ўлганда ихтилоф бўлади. Аҳли Мадийнадан бир киши Маккага қочиб чиқади. Бас, унинг олдига аҳли Маккадан одамлар келиб, ўзи истамаса ҳам, уни чиқариб, Рукн ва Мақом орасида унга байъат қиладилар. Унга қарши Шомдан аскар юборилади. Уларни Макка ва Мадийна орасидаги сайҳонликда ер ютади. Қачон одамлар ўшани кўрганларида унинг олдига Шомнинг Абдоллари – авлиёлари ва аҳли Ироқнинг яхшилари келадилар ва унга байъат қиладилар. Сўнгра, қурайшдан тоғалари Бани Калбдан бўлган бир киши чиқади. Бас, у(Маҳдий) аларга қарши аскар юборади ва уларга ғолиб келади. Ана ўша Калбнинг аскаридир. Калбнинг ўлжасига ҳозир бўлмаган ноумиддир. Кейин у (Маҳдий) молни тақсим қилади ва одамлар орасида Набийлари соллаллоҳу алайҳи васалламнинг суннатига амал қилади. Ислом ер юзида қарор топади. У етти йил қолади. Сўнг, вафот этади ва мусулмонлар унинг жанозасини ўқийдилар», – дедилар».Абу Довуд ривоят қилган. Абу Саъийдан розияллоҳу анҳудан ривоят қилинади:«Набийимиздан кейин бирор нарса бўлишидан қўрқиб Набиюллоҳ соллаллоҳу алайҳи васалламдан сўрадик. Бас, у зот:«Албатта, менинг умматимда Маҳдий бордир. У чиқиб беш ёки етти ёки тўққиз яшайди», – дедилар.«У нима?» – дедик.«Йиллар. Унга бир одам келиб «Эй, Маҳдий! Менга бер! Менга бер!» – дейди. У унинг кийимига кўтаришга кучи етганичани ҳовучлаб солиб беради», – дедилар».Термизий ривоят қилган.Имом Маҳдий розияллоҳу анҳу ҳақларида мусулмон уламолар орасида қадимдан у кишининг охири замонда чиқишлари борасида кўпгина баҳслар ўтган. Бу баҳслар натижаси турлича бўлиб чиққан.Шийъа мазҳабидагилар имом Маҳдийни–Маҳдий мунтазар-интизор бўлиб турилган Маҳдий дейишади. Аҳли сунна ва жамоа мазҳабидаги уламолар бу масалада ўзаро алоҳида баҳс юритганлар. Баъзи уламолар, бу борада келган барча ҳадислар заифдир, деганлар. Булар озчилик бўлиб, уларнинг кўзга кўрингани Ибн Халдундир.Кўпчилик уламолар, Маҳдий розияллоҳу анҳу ҳақидаги ҳадиси шарифлар катта саҳобалардан улуғ муҳаддислар томонидан ривоят қилинган, дейдилар. Бу ҳақдаги ҳадиси шарифларни Имом Абу Довуд, Термизий, Ибн Можа, Тобароний, Абу Яъло, Баззоз, имом Аҳмад ибн Ҳанбал, ал-Ҳоким ва бошқалар ривоят қилган. Ана ўша ҳадиси шарифлардан бир қисмини юқорида ўрганиб чиқдик. Уларнинг баъзиларида имом Маҳдий розияллоҳу анҳунинг номлари очиқ-ойдин тилга олинган бўлса, бошқаларида ишора қилинган. Уларни солиштириб чиқадиган бўлсак, бир неча умумий хулосалар чиқаришимиз мумкин:Охири замон бўлганда Пайғамбар соллаллоҳу алайҳи ва салламнинг оли байтларидан, Ҳазрати Али ва Биби Фотима розияллоҳу анҳумоларнинг ўғиллари имом Ҳасан розияллоҳу анҳунинг наслидан имом Маҳдий розияллоҳу анҳу чиқадилар.Имом Маҳдий розияллоҳу анҳунинг чиқишлари қуйидагича бўлади: Бир халифа ўлганда мусулмонлар ўртасида ихтилоф бўлади. Аҳли Мадийнадан бир киши Маккага қочиб чиқади. Бас, унинг олдига аҳли Маккадан одамлар келиб, ўзи истамаса ҳам, уни чиқариб Рукн ва Мақом орасида унга байъат қиладилар. Ана ўша киши Имом Маҳдий розияллоҳу анҳу бўладилар.Имом Маҳдий розияллоҳу анҳуга қарши Шомдан аскар юборилади. Шомдан юборилган аскарларни Макка ва Мадийна орасидаги сайҳонликда ер ютади. Қачон одамлар ўшаларни ер ютганини кўрганларида Имом Маҳдий розияллоҳу анҳунинг олдига Шомнинг Абдоллари–авлиёлари ва аҳли Ироқнинг яхшилари келадилар ва унга байъат қиладилар. Сўнгра, қурайшдан тоғалари Бани Калбдан бўлган бир киши чиқади. Бас, Имом Маҳдий розияллоҳу анҳу уларга қарши аскар юборади ва уларга ғолиб келади. Кейин Имом Маҳдий розияллоҳу анҳу молни тақсим қилади. Сўнгра, Имом Маҳдий розияллоҳу анҳу одамлар орасида Набийлари соллаллоҳу алайҳи васалламнинг суннатига амал қилади. Ислом ер юзида қарор топади. Имом Маҳдий розияллоҳу анҳу зулм ва жаврга тўлган ер юзини адолат ва инсофга тўлдиради.Имом Маҳдий розияллоҳу анҳу молни сочади, уни санамайди. У кишининг даврларида молу мулк кўпайиб кетганидан ва ўзлари сахий бўлганларидан шундоқ бўлади.Имом Маҳдий розияллоҳу анҳу халифа бўлган ҳолда етти йил қоладилар. Сўнг, у киши вафот этадилар ва мусулмонлар у зотнинг жанозасини ўқийдилар.\nШубҳали шакар савдоси ҳақида


Халқаро энергетика агентлиги «Atlas of Energy» дунёда аҳоли жон бошига энг кўп электр энергиясини истеъмол қилувчи давлат қайсилигини маълум қилди.\nЖисмоний ва юридик шахслардан келиб тушаётган мурожаатлар таҳлили шуни кўрсатмоқдаки, «Ҳар бир оила — тадбиркор» дастури асосида имтиёзли ҳамда тадбиркорлик фаолияти учун кам фоизли кредитлар олишга талабгорлар кўп.\nтомонида? Буни «Bloomberg» агентлиги тақдим этган юқоридаги харита-инфографика орқали билиб олишингиз мумкин. Ўзимиздан қўшимча қилсак, ҳаммаси ...\nБировнинг пулини санаш яхши эмас, бироқ «Business Insider» портали шунга жазм этди ва таниқли шоу-бизнес вакилларидан тортиб бизнесменларгача қанча пул топишини эринмай ҳисоблаб чиқди.\nЭлектр токини қандай тежаш мумкин? (инфографика)\nким тежамкор — ўзбекларми ё немислар. Мавзу доирасида Қуйидаги инфографика орқали эса электр токини сарфлаш бўйича хонадонингиздаги «чемпионлар»ни ...\nҚуёш машинага қандай таъсир кўрсатади? (инфографика)\nсиртидаги ва ичидаги ҳаво ҳарорати диққат билан қайд этиб борилди (инфографика). Қуёшда турган автомобилларнинг салонидаги ўртача ҳарорат ...\n«Менинг фикрим» жамовий мурожаатлар портали қандай ишлайди?\nинфографика. Эркак ва аёлларнинг қайси хусусиятлари қадрланади?\nЭркаклардаги энг муҳим хусусият — ақл, аёллардаги эса оилапарварлик. 25 йил давомида ишончлилик қадрланар эди, ҳозир эса иш қобилиятининг юқорилиги кўпроқ қадрланмоқда. 1600 нафар киши ўртасида ижтимоий сўров ўтказган «Левада-центр» ташкилоти мазкур хулосага келди. 1993-2018 йилги фикр-мулоҳазалар билан танишинг.


hidoyat.uz – “Мовароуннаҳр” нашриётининг сайти - Инсоннинг энг қадим дўсти\nИнсоннинг энг қадим дўсти\nҲозирги вақтда дунё бўйича икки юз элликдан зиёд от зотлари мавжуд. Шундан элликдан ортиқроғи МДҲ мамлакатларида ва саккизтаси Ўзбекистон ҳудудидадир.\nОтнинг яралишида диққат этишга молик бир неча хусусиятлар бор. Аввало, у кўникишга мойил, закий ва табиатан инсонга яқин ҳайвон. Ўтмишда зебраларни хонакилаштириб фойдаланмоқчи бўлганлар буни уддалай олмаган эканлар. Чунки зебралар ёввойи ҳайвон, одамлар орасига кирган заҳоти ҳуркиб, ўзини ҳар тарафга ура бошлайди. От эса эгасига ўрганади ва ҳатто жанг майдони каби қўрқинчли, шиддатли ва сершовқин жойларда ҳам инсонга хизмат қилишда давом этади. Бу эса унинг инсон амрига бўйсуниш учун яратилганидан далолат беради. Қуръони каримда бундай марҳамат қилинади: “У яна минишингиз учун ва зийнат сифатида отлар, хачирлар ва эшакларни (яратди). Яна, сизлар (ҳали) билмайдиган нарсаларни ҳам яратур” (Наҳл, 8).\nПайғамбаримиз (алайҳиссалом) бир ҳадиси шарифда айтдилар: «Ҳеч бир арабий от йўқдирки, ҳар саҳар вақтида ушбу калималар ила дуо этмоғига изн берилмасин: “Ё Раббий! Мени Одам боласидан Ўзинг истаганингга бердинг, унинг моли қилдинг. Шундай экан, мени унинг энг севикли моли, энг севикли аҳли қилгин» (Имом Насоий ривояти).\nҲақиқатан, от ўз эгасини севади, унинг эътиборини қозонмоқ учун астойдил хизмат қилади. Баъзан эгасининг истаганини бажариш учун ўзини қийнайди ҳам. Оёқларининг мадори қуриб, йиқилгунича югуради. Ҳолбуки, истаса, эгасини устидан улоқтириб, оёқлари билан топтаб ташлашга кучи етади. Аммо бундай қилмасдан, итоат билан хизматда давом этади.\nОт тана тузилишида бошқа ҳайвонлардан бир неча мўъжизавий устунликларга эга. Масалан, соғлом отнинг юраги бир дақиқада 200 мартадан кўп уради. Ҳар бир уришда вужудидаги қоннинг чорак қисмини айлантиради.\nОт бир неча кун оёқда тик қола олади, ҳатто тик турган ҳолда ухлайди ҳам. Ухлаганда ҳеч қачон йиқилиб тушмаслигининг сабаби ундаги оёқ мушакларининг қулфланиш хусусиятидир.\nОлдинги оёқларини умуртқа поғонасига боғлайдиган кўприк суяги йўқлиги сабабли, от жуда катта қадам ташлай олади. Унинг ўрнига умуртқага бир неча тўқималар билан боғланган. Бу боғланиш уларнинг жуда ҳам эпчил бўлишини таъминлайди.\nОтнинг оёқларидаги яна бир хусусият – тезлик ошган сайин энергияни сақлайдиган суяк-мушак механизмига эга экани. От катта тезликда елиб бораркан, тўрт оёғини баробар ердан узганда, гўёки учаётганга ўхшайди. Шунингдек, оёқ суякларининг тузилишида устидаги юк оғирлигини суягининг ҳар тарафига тарқатадиган хусусияти бор. Шу сабабли от устидаги юк оғир бўлса-да, югуриб кетаверади, тўсиқлардан ҳатлаб ўтади.\nБу жониворнинг туёқлари ҳам мукаммал яратилган. Қаттиқ ва қалин туёқлари тупроқнинг иссиқлиги ва совуқлигини танага ўтказмайди. Шу боис от иссиқ тошларда ва яхмалак қор устида бемалол юраверади.\nОт – суворийнинг энг яхши ёрдамчиси. Чунки унинг кўзлари бошининг икки ёнида бўлгани боис гавдасининг икки тарафини ҳам кўра олади. Икки кўз бир-биридан айро ҳолда ҳаракат этиб, ҳар тарафни бир вақтда кўради. Суворийси фақат олд тарафдан келган хатарни кўраркан, от икки ёнидан ва орқасидан яқинлашган хатардан эгасини хабардор қилади. От кечалари ҳам яхши кўриши ва узоқлардан эгасини топиб келгани кузатилган.\nҚулоқларини истаган томонига буриб тўғрилай олгани боис, от инсондан кўра узоқ масофадаги паст овозларни ҳам эшитади. От қулоқлари ёрдамида туйғуларини ҳам тушунтиради. Зеро, у ҳисларини энг яхши ифода этадиган ҳайвондир.\nПайғамбаримиз (соллаллоҳу алайҳи ва саллам) бу ҳайвонга чиройли муомалада бўлишни буюрганлар: “Отнинг кокилларини, ёлини, думини кесманг. Чунки думи унинг елпиғичидир, у пашшаларни думи билан ҳайдайди. Ёллари унинг исинадиган либосидир. Кокилларига эса яхшилик (хайр) тугилгандир” (Имом Абу Довуд ривояти).\nОтнинг туклари унинг тана ҳароратини бир маромда сақлайди. У жуда катта тезликда югурганда ҳарорати ошади, касалликка чалинмаслиги учун тана ҳарорати 38 даражадан ошмаслиги керак. Шунинг учун отнинг териси кўп тер чиқариб салқинликни сақлайди. Шу боисдан отбоқарлар от териси ковакчаларини очиқ тутишга алоҳида эътибор беради ва уни парвариш қилади.


Футбол қоидасидаги ўзгариш. Сетьен нега норози?\nМай ойи бошларида футбол қоидаларини назорат қилувчи IFAB ташкилоти бугунги шароитни ҳисобга олган ҳолда, жамоаларга ўйин давомида бештадан ўйинчи алмаштиришга рухсат берди. Пандемия танаффусидан кейин майдонга тушадиган футболчиларни жароҳатлардан асраш учун вақтинчалик шундай қарорга келинди. Лекин бу қоидани амалда ишлатиладими ёки йўқми, ҳар бир Лига ўзи қарор қилади.\nМасалан, «Барселона» бош мураббийи Кике Сетьен бундай ўзгаришга қарши эканини баён қилди.\n«Менимча, бу бизга фойдадан кўра, кўпроқ зарар келтиради. Жуда кўп учрашувларда биз ўйин тақдирини сўнгги дақиқаларда ҳал қилганмиз. Одатда, биз рақиб футболчиларининг чарчаб қолишидан фойдаланишимиз керак бўлган пайтда, улар қўшимча кучларга эга бўладилар», дейди каталонияликлар жамоаси бош мураббийи.\nКикенинг бу мулоҳазалари асослими?\nЭринмаган журналистлар мураббийга эътироз қилиш учун бир қатор тескари фактларни қидириб топишди.\nАслини олганда, сўнгги ўн дақиқаларга қарасак, «Барселона»нинг ишлари ҳавас қилгудие эмас, голлар нисбати атиги 7:6. Айниқса, статистикани сафар ўйинлари бузади - 1:4. Сафар ўйинларини алоҳида олганда, фақат «Гранада», «Мальорка» ва «Вальядолид» каби аутсайдерларда ёмонроқ кўрсаткич, холос.\nСўнгги ўн дақиқаларда «Реал» «Барселона»дан анча устун кўринади - 9:4. Уйда - 4:2, сафарда, 5:2. Умуман олганда, ҳар икки пешқадам кўпроқ биринчи бўлимларда самаралироқ ўйнайди. «Барселона» учун идеал вақт 31-40 дақиқалар ораси ҳисобланади, тўплар нисбати - 10:1. Шунингдек, 41-50 дақиқалар ҳам, тўплар нисбати 12:3.\nТўғри, одатда 41-50 дақиқалар орасида 10 дақиқа эмас, биринчи бўлимга қўшиб бериладиган вақтлар ҳисобига кўпроқ эканини ҳам эътиборга олиш керак.\nБундан ташқари, «Барселона»нинг сўнгги дақиқаларда урган голлари ўйин тақдирига деярли таъсир ўтказмаган. «Валенсия» ва «Мальорка» дарвозасига (5:2), «Сельта» (4:1) ва «Эйбар» (5:0) дарвозасига урилган голлар ҳисобни йириклаштирган, холос. «Барселона» фақат «Атлетико» ва «Сосьедад»га қарши ўйинларда сўнгги ўн дақиқада ғалабани илиб кетган. Ҳар икки ўйин 1:0 ҳисобида тугаган.\nСўнгги 15 дақиқани оладиган бўлсак, «Барселона» бу даврда 12 гол уриб, 8та ўтказиб юборган. Бу ҳам асосан «Камп Ноу»даги ўйинлар туфайли - 10:3. Сафар ўйинларида «Барселона» сўнгги дақиқаларда ўзини ноқулай ҳис қилади - 2:5.\n«Атлетико» билан ўйинда 89-дақиқада гол ўтказиб мағлубиятга учралган, «Валенсия» ва «Реал»га қарши ўйинларда ҳам, сўнгги ўн беш дақиқадаги голлар ҳисобни 0:2га айлантирган. «Осасуна» ва «Эспаньол» билан ўйинларнинг сўнгги 15 дақиқасида рақиб ҳисобни тенглаштирган.\nАгар «Барселона» катта устунлик билан ғалаба қозонган ўйинларни қўшмасак, сўнгги ўн беш дақиқада, тўрт марта «Барселона» ғалабани илиб кетган, икки марта рақиб ҳисобни тенглаштирган ва уч ўйинда «Барселона» мағлубиятга учраган.\nКике Сетьеннинг иддаолари аслида асоссиз эканини бу кўрсаткичлар кўрсатмоқда.\nАнглия чемпионати Испания чемпионати Италия чемпионати Чемпионлар лигаси Европа Лигаси Жаҳон Чемпионати саралаш (Осиё) Евро саралаш Суперлига Франция чемпионати AFC U23 Германия чемпионати Осиё кубоги ОФК Чемпионлар лигаси Россия чемпионати Жаҳон чемпионати Премьер Лига (Португалия)


“Футбол дўстлик учун” халқаро болалар лойиҳасида иштирок этиш учун Ўзбекистондан битта дарвозабон танлаб олинади\n17 апрель, 2017, 16:15 900\n2017 йилда лойиҳанинг иштирокчи мамлакатлар сони 32 тадан 64 тагача, яъни, икки баробар кўпайди. Ўзбекистон ҳам иштирокчи мамлакатлар қаторидан жой олди. Қуръа натижасига кўра, Ўзбекистон шарафини “Яшил дўстлик” жамоасида дарвозабон ҳимоя қилади.\nМусобақа қоидаларига кўра, футболчи (дарвозабон) 10–12 ёшда бўлиши, 2 йиллик футболчилик тажрибасига эга бўлиб, инглиз тилини билиши ва бошқалар билан чиқишимли бўлиши керак. Шу мақсадда, Ўзбекистон Футбол Федерацияси мамлакатдаги футбол клубларнинг ёш дарвозабонлари орасида танлов эълон қилади.\n“Футбол дўстлик учун” халқаро болалар лойиҳасига дарвозабонлар танлови 19 апрель куни, ЎФФнинг сунъий қопламали майдонида соат 10:00 да бошланади. Ушбу тадбирда ОАВ вакиллари ҳам иштирок этишлари мумкин бўлади . Номзодлар орасидан халқаро мусобақада иштирок этадиган дарвозабонни танлашда Анвар Рашидов, Марат Галимов ва Руслан Аҳмедхонов каби экспертлар қатнашади.


Беғараз ёрдам ҳақида батафсил маълумот. Кимга берилади, озиқ-овқат ўрнига пул олиш мумкинми, қаерга қўнғироқ қилиш керак? Ўзбекистон янгиликлари\nБеғараз ёрдам ҳақида батафсил маълумот. Кимга берилади, озиқ-овқат ўрнига пул олиш мумкинми, қаерга қўнғироқ қилиш керак?\n6 April 2020, 11:56\nЎзбекистон, Тошкент – Batafsil.uz ЯА. Ўзбекистон бўйича ёрдамга муҳтож кишиларга озиқ-овқат маҳсулотларини етказиб бераётган ҳомийлик хайрияларни мувофиқлаштириш марказлари ўз ишини бошлади.\nХайрия ишларини мувофиқлаштирувчи Маҳалла ва оила масалалари вазирлиги вакиллари уларнинг фаолияти билан боғлиқ энг долзарб саволларга жавоб беришди. Бу ҳақида мухбиримиз маълум қилмоқда.\nИжтимоий ёрдам учун буюртмани қаерга бериш?\n-1197 рақами орқали Ахборот марказига мурожаат қилишингиз мумкин.\nИжтимоий ёрдам кимга берилади?\n- Ижтимоий ёрдам маҳсулотлари ижтимоий ҳимояга муҳтож кам таъминланган оилаларга, кексалар, ишсизлар, шунингдек карантин туфайли ҳар куни ишлай олмайдиган доимий иш жойига эга бўлмаган фуқароларнинг оилаларига етказилади.\n- Ахборот марказига уланишда қандай маълумотлар талаб этилади?\n- Ёрдамга муҳтожнинг фамилияси, исми, шарифи, туман номи ва телефон рақамлари (бу маълумотлар буюртма бериш учун керак бўлади)\nАхборот марказига куннинг қайси қисмида мурожаат қилишим мумкин?\n- Сиз ҳар куни соат 9:00 дан 17:00 гача Ахборот маркази (1197 қисқа рақами орқали)га мурожаат қилишингиз мумкин.\nПул билан ёрдам олсам бўладими?\nИжтимоий ёрдам қанча муддатга берилади ва уни қайта олиш мумкинми?\nУшбу тизимнинг асосий вазифаси ёрдамга муҳтож оилани аниқ аниқлашдан иборат. Марказлар маълумотни учта манбадан олишади.\nБиринчи манба биз яратган маълумот марказининг 1197 рақами.\nИккинчи манба - бу жойлардаги ҳақиқий аҳволдан хабардор бўлган маҳаллий фаолларнинг аниқ ва ошкора маълумотлари.\nУчинчи манба – жойларга чиқаётган кўнгиллилар маълумотлари. Шундан келиб чиқиб, рўйхат тузилади. Рўйхат бўйича ҳамма нарса мавжуд. Ижтимоий ёрдам пакетидаги маҳсулотлар 4-5 кишилик оила учун 10 кунга мўлжалланган.\n- Ижтимоий ёрдам учун дори-дармонларга буюртма бериш мумкинми?\n- Бу борада бизга кўплаб саволлар келиб тушмоқда. "Соғлом авлод учун" жамғармаси вакиллари ҳам хайрия акциясига таклиф этилган. Хайрия акцияси давомида бундай жамғармаларни қўллаб-қувватлаш жуда муҳим. Биз ҳозирда жуда кўп миқдордаги дорилар (рецептсиз дорилар)дан фойдаланяпмиз. Бундан ташқари, Наркотикларга қарши курашиш ташкилоти ҳам бизга ҳомий сифатида ёрдам бермоқда.\nҲудудларда ёрдам учун қаерга мурожаат қилиш лозим?\nҲудудий марказларнинг телефон рақамлари


Абу Бакр Сиддиқ ибн Абу Куҳофа розияллоҳу анҳу Макканинг Қурайш қабиласи Тамим уруғидан, милодий 573 йили туғилганлар. Исмлари Абдуллоҳ, оталарининг исми Усмон (куняси Абу Куҳофа), оналариники Уммул Хойр. Ота-она томонидан сулолалари Муррада Расулуллоҳ алайҳиссалом сулолалари билан бирлашади. Абу Бакр куняси билан танилган бу зот илк саккиз мусулмоннинг ҳам, Ашараи Мубашшаранинг ҳам, Хулафои рошидиннинг ҳам биринчиси бўлдилар. Халифаликлари пайтида Қуръони карим оятларини биринчи бўлиб тўплатганлари учун «Жомиъул Қуръон» унвонига сазовор бўлганлар. Ҳамма ишда адолатни биринчи ўринга қўйдилар. Халифаликлари икки йилу уч ой давом этди. Расулуллоҳдан 142 та ҳадис ривоят қилганлар. Абу Бакр билимдон, бадавлат киши бўлганлар, тижорат билан шуғулланганлар. Бойликларининг катта қисмини Аллоҳ йўлида сарфлаганлар. Ҳеч қачон бутга сиғинмаганлар, ичкиликни оғизларига олмаганлар. Исломни ҳеч иккиланмай қабул қилганлари ва Расулуллоҳ соллаллоҳу алайҳи васаллам меърожларини эшитган заҳоти тасдиқлаганлари учун «Сиддиқ» унвони берилган. Қизлари Оиша розияллоҳу анҳони Расули акрамга никоҳлаб бериб, ақраболик ришталарини боғланганлар. Барча ғазотларда Сарвари олам билан ёнма-ён турдилар, у Зотга халифа эдилар. Расулуллоҳ соллаллоҳу алайҳи васаллам хасталаниб қолганларида у Зотнинг ўринларига ўн етти вақт намозга имомлик қилганлар. Расули акрам вафотлари муносабати билан мушриклар фитнаси кучайган, асҳоб саросимага тушган буҳронли кунда биргина Абу Бакр ақл билан иш юритдилар. Ўзларининг машҳур хутбалари билан саҳобаларни тинчитиб, тасалли бердилар. Пайғамбаримиз алайҳиссалом вафотларидан кейин мусулмонларга халифа этиб сайландилар. Ниҳоятда камтарона, оддий ҳаёт кечирдилар, давлат бошлиғи бўлганларида икки дирҳам (кумуш) маош билан кун кечирганлар. Вафот этганларида ёнларидан пул чиқмаган. Ҳижрий 13 (милодий 634) йили олтмиш уч ёшда Мадинада вафот этдилар. Расули акрамнинг «Ҳужраи саодат»ларида у Зотнинг ёнларига дафн қилинганлар. Абу Бакр Сиддиқ розияллоҳу анҳу Маккаи Мукаррамада ўсиб-улғайдилар. Фақат тижорат учунгина бу муборак шаҳардан ташқарига чиқар эдилар. У киши ўз тижоратлари орқасидан катта мол-дунё топган эдилар. Шу билан бирга, Абу Бакр Сиддиқ розияллоҳу анҳу хайру эҳсон ва мурувватлари билан ҳам жоҳилият аҳли орасида ном чиқарган эдилар. У киши Қурайшнинг раҳбарларидан бўлиб, маслаҳат-машварат ишларида доимо иштирок этиб, кишиларнинг муҳаббатини қозонган эдилар. Абу Бакр Сиддиқ розияллоҳу анҳуга Қурайшнинг дия (хун) ва қарз тўлаш ишлари топширилган эди. Абу Саъид розияллоҳу анҳудан ривоят қилинади: «Расулуллоҳ соллаллоҳу алайҳи васаллам одамларга хутба қилиб: «Албатта, Аллоҳ бир бандага ё дунёни ё Ўз ҳузуридаги нарсани танлаш ихтиёрини берди. Ҳалиги банда Аллоҳнинг ҳузуридаги нарсани ихтиёр қилди», дедилар. Шунда Абу Бакр йиғлади. Биз унинг йиғисидан ажабландик. Кейин билсак, ихтиёр берилган Зот Расулуллоҳ соллаллоҳу алайҳи васаллам эканлар. Абу Бакр ичимизда буни энг яхши биладиганимиз экан. Расулуллоҳ соллаллоҳу алайҳи васаллам: «Одамлар ичида мен учун суҳбатида ва молида энг ишончлиси Абу Бакрдир. Агар ўзим учун Роббимдан бошқани халил тутадиган бўлсам, албатт,а Абу Бакрни тутар эдим. Лекин бу Ислом биродарлиги ва муҳаббатидир. Масжидга кирадиган эшикларнинг Абу Бакрникидан бошқа барчаси беркитилсин», дедилар». Бошқа бир ривоятда: «Агар умматимдан халил тутадиган бўлсам, албатта, Абу Бакрни тутар эдим. Лекин у биродарим ва соҳибимдир. Батаҳқиқ, Аллоҳ сизнинг соҳибингизни халил тутгандир», дейилган» (Имом Бухорий, Муслим ва Термизий ривоят қилишган). Абу Бакр Сиддиқ розияллоҳу анҳу ҳам жоҳилият даврида, ҳам Ислом даврида шарафли бўлган ўн кишининг биридирлар. Абу Бакр Сиддиқ розияллоҳу анҳу жоҳилият даврининг одамлари ичидаги энг иффатли кишилардан бири эдилар. У киши ўз ихтиёрлари билан, ўзларича хамр ичишни тарк қилган эдилар. Ибн Саъд ривоят қиладилар: «Бир киши Оишага: «Менга Абу Бакрни сифатлаб беринг», деди. Шунда у киши: «У оппоқ, озғин, ёноқлари кичик, бир оз эгилган, изори икки ёнбошида турмай, сирпаниб кетадиган, юзи ичига кирган, кўзлари чуқур, пешонаси дўнгроқ ва қушдек енгил одам эди. Унинг сифати ана шундай», деди». Бошқа бир ривоятда Оиша онамиз: «Абу Бакр (соч-соқолини) хино ва катм – махсус бўёқ билан бўяб юрарди», деганлар. Ибн Исҳоқ қуйидагиларни зикр қилади: «Бир куни Абу Бакр Сиддиқ розияллоҳу анҳу Расулуллоҳ соллаллоҳу алайҳи васалламни учратиб қолди ва: «Эй Муҳаммад, Қурайшнинг олиҳаларимизни тарк қилганингиз, ақлларимизни паст санаётганингиз, оталаримизни кофирга чиқараётганингиз ҳақида айтаётган гаплари тўғрими?» деб сўради. Расулуллоҳ соллаллоҳу алайҳи васаллам: «Ҳа, мен Аллоҳнинг Расули ва Набийиман. У Зот мени Ўз рисолатини етказиш учун юборди. Сени ҳақ ила Аллоҳга даъват қиламан. Аллоҳга қасамки, У Зот ҳақдир. Эй Абу Бакр, сени ёлғиз, шериги йўқ Аллоҳга, Ундан ўзгага ибодат қилмаслигингга ва доим Унинг тоатида бўлишингга даъват қиламан», дедилар. Сўнгра унга Қуръон қироат қилиб эшиттирдилар. У иқрор ҳам, инкор ҳам қилмади. Дарҳол Исломга келди. Санамларга куфр келтирди. Шерикларни отди. Ислом ҳаққини иқрор қилди. Абу Бакр мўмин ва мусоддиқ бўлган ҳолида қайтиб кетди». Ибн Исҳоқ Муҳаммад ибн Абдурраҳмон ибн Абдуллоҳ ибн Ҳусайн ат-Тамимийдан қилган ривоятда Расулуллоҳ соллаллоҳу алайҳи васаллам қуйидагиларни айтадилар: «Кимни Исломга даъват қилсам, албатта, тўхташи ва иккиланиши бўлди. Фақатгина Абу Бакр кутиб турмади ва иккиланмади». Бу Абу Бакр Сиддиқ розияллоҳу анҳунинг фазлларига фазл қўшадиган улкан гувоҳликдир. Абу Бакр Сиддиқ розияллоҳу анҳунинг ўзлари Исломни қабул қилишлари билан дарҳол бошқаларни ҳам унга даъват қилишга ўтдилар. У киши Қурайш қабиласида катта обрўга эга эдилар. Ўткир ақллари, мурувватли ва адолатли бўлганликлари ҳамда бошқа олий сифатлари учун кўпчилик ҳазрати Абу Бакр розияллоҳу анҳуни яхши кўрар ва ҳурмат қилар эди. Ҳазрати Абу Бакр розияллоҳу анҳунинг дастлабки даъвати самараси ўлароқ, ўша пайтда Қурайшнинг ашрофларидан бўлган, кейинчалик саҳобаларнинг улуғларига айланган ва жаннатга киришларига башорат берилган ўн кишидан бешталари: Усмон ибн Аффон, Зубайр ибн Аввом, Абдурраҳмон ибн Авф, Саъд ибн Аби Ваққос ва Талҳа ибн Убайдуллоҳ розияллоҳу анҳум иймонга келишди. Абу Бакр Сиддиқ розияллоҳу анҳу Ислом дини йўлида биринчи бўлиб бор-будини сарфлаган киши, десак муболаға қилмаган бўламиз. У киши бой бўлишлари билан бирга, ўта сахий ҳам эдилар. Айниқса, дину диёнат йўлида ҳеч нарсани аямас эдилар. Барча уламоларимиз Вал-лайл сурасидаги ушбу оятлар Абу Бакр Сиддиқ розияллоҳу анҳу ва у кишининг Аллоҳ таоло йўлида мол сарфлашлари ҳақида тушганлигига иттифоқ қилишган: «Ва албатта, ундан тақводор банда четда қолади. У бойлигини сарфлайди ва ўзини поклайди. Бирор кишининг унда қайтарилиши лозим яхшилиги йўқ эди. Ўзининг олий мақом Роббисининг розилигини сўраб қилади. Ва албатта, тезда рози бўлади» (17-21-оятлар). Умайя ибн Халаф ўзининг Билол ибн Рабоҳ исмли қулини мусулмон бўлгани учун қаттиқ азоблай бошлайди. Кун қаттиқ қизиган пайтда иссиққа олиб чиқиб, кўкрагига харсангтош бостириб қўяр, «Муҳаммадга куфр келтирасан, бўлмаса, ўлгунингча шундай турасан», дер экан. Бир куни уларнинг олдидан Абу Бакр Сиддиқ ўтиб қолдилар ва Умайяга: «Худодан қўрқмайсанми? Бу бечорани қачонгача азоблайсан», дедилар. Умайя бўлса: «Буни сен буздинг, раҳминг келса, азобдан қутқариб ол!» деди. Шунда Абу Бакр Сиддиқ ҳазрати Билолни сотиб олиб, озод қилдилар. Шундан сўнг юқоридаги оятлар нозил бўлган экан». Абу Саъид ибн ал-Аъробий Ибн Умар розияллоҳу анҳудан қуйидагиларни ривоят қилади: «Абу Бакр Сиддиқ розияллоҳу анҳу Исломга кирган куни уйида қирқ минг дирҳами бор эди. Мадинага ҳижратга чиқаётганида эса беш минг дирҳамдан бошқа ҳеч нарсаси қолмаган эди. У бор-будини қулларни озод қилиш ва Исломга ёрдам бериш учун сарфлаган эди». Шунинг учун ҳам Расулуллоҳ соллаллоҳу алайҳи васаллам Абу Бакр Сиддиқ розияллоҳу анҳунинг мол сарфлашларини алоҳида васф қилганлар: «Набий соллаллоҳу алайҳи васаллам: «Бизга яхшилик қилган ҳар бир қўлнинг, албатта, мукофотини бермай қўймадик. Фақат Абу Бакр бундан мустасно. Унинг бизга қилган яхшиликлари бор. Унинг мукофотини қиёмат куни Аллоҳнинг Ўзи беради. Ҳеч кимнинг моли менга Абу Бакрнинг моли манфаат берганидек манфаат берган эмас», дедилар (Имом Термизий ривоят қилган). Пайғамбар соллаллоҳу алайҳи васаллам Исро ва Меърож қилганларида мушриклар бу гапларга, умуман, ишонишмади, масхара қилиб кулишди. Иймон келтирганлардан баъзилари муртад бўлиб, диндан қайтди. Бир гуруҳ одамлар ҳазрати Абу Бакр розияллоҳу анҳунинг олдиларига югуриб боришди. У киши хабарни эшитгандан сўнг: «У Зот шу гапларни айтдиларми?» деб сўрадилар. «Ҳа», дейишди. «Агар у Зот айтган бўлсалар, тўғри айтибдилар. Мен бунга шоҳидлик бераман», деди ҳазрати Абу Бакр. «Шомга бир кечада бориб, яна Маккага тонг отмай туриб қайтиб келишига ишонасанми?» дейишди. «Мен у кишининг бундан ғариброқ нарсасини ҳам тасдиқлайман. Осмондан хабар айтишини ҳам тасдиқлайман», деди ҳазрати Абу Бакр. Шундан сўнг у киши Сиддиқ, яъни «ўта тасдиқловчи» деб атала бошладилар. Абу Бакр Сиддиқ розияллоҳу анҳунинг жамиятдаги ўринлари юқори бўлгани сабабли одамлар бу ихтилофли масалада у кишининг олдиларига югуриб боришган эди. У киши бор гапни айтдилар-қўйдилар ва шу билан баъзи бир иккиланиб турганларнинг ҳам иймонда собит қолишларига сабаб бўлган бўлдилар. Мушрикларнинг шиддатли тазйиқи остида қолган мусулмонлар Пайғамбар соллаллоҳу алайҳи васалламдан ҳижратга изн сўрай бошлашди. Чунки Ясрибдаги диндошлари улардан ёрдамларини аямасликларини яхши билишар эди. Пайғамбар соллаллоҳу алайҳи васаллам мусулмонларга: «Менга ҳижрат диёрингиз кўрсатилди. У хурмозор экан. Икки ҳарра (қора тошли майдон) орасида экан», дедилар. Шунда ким хоҳласа, Мадина томон ҳижрат қилди. Ҳабашистонга ҳижрат қилганларнинг кўпчилиги Мадинага қайтиб келди. Ҳазрати Абу Бакр ҳам Мадина томон тайёргарлик кўрдилар. Шунда Расулуллоҳ соллаллоҳу алайҳи васаллам у кишига: «Сен шошилма. Мен ўзимга ҳам изн берилиши умидидаман», дедилар. Ҳазрати Абу Бакр: «Ота-онам сизга фидо бўлсин, шундай умид қиляпсизми?» дедилар. «Ҳа», дедилар у Зот. Абу Бакр розияллоҳу анҳу Расулуллоҳ соллаллоҳу алайҳи васалламга ҳамроҳ бўлиш учун кутиб турдилар ва бирга Мадинага ҳижрат қилишди. Имом Баззор «Муснад» китобларида қуйидаги ривоятни келтирадилар: «Али розияллоҳу анҳу: «Менга одамларнинг энг шижоатлиси ким эканини айтиб беринглар», деди. «Сенсан», дейишди. «Мен ким билан мубораза қилсам, албатта, ундан интисоф қилганман. Лекин сизлар менга энг шижоатли одам ҳақида хабар беринглар», деди. «Билолмадик, ким ўзи?» дейишди. «Бу Абу Бакрдир! Бадр куни Расулуллоҳ соллаллоҳу алайҳи васаллам учун капа қилдик ва «Расулуллоҳ соллаллоҳу алайҳи васаллам билан ким бирга бўлади? Тағин мушриклардан бирортаси у Зотга ҳужум қилиб қолмасин» дедик. Аллоҳга қасамки, Абу Бакрдан бошқа ҳеч ким яқинлаша олмади. У қиличини яланғочлаб, Расулуллоҳ соллаллоҳу алайҳи васалламнинг бошларида турди. Бирортаси ҳужум қилгудек бўлса, унга ташланар эди», деди у. Абу Бакр Сиддиқнинг Бадр ва Уҳуд жангларидаги жасоратлари, Ҳудайбия сулҳидаги тадбирлари Ислом тарихига олтин ҳарфлар билан ёзилган. Уҳуд жангининг мусулмонлар учун ғоятда оғир кечгани ҳаммага маълум. Ўша машаққатларнинг энг оғири жанг давомида «Расулуллоҳ соллаллоҳу алайҳи васаллам ҳалок бўлди» деган хабарнинг тарқалиши эди. Мусулмонлар ана шундай оғир зарбага учраб, Пайғамбар соллаллоҳу алайҳи васалламни кўз ўнгиларидан йўқотиб қўйган ва тарқалган ёлғон хабардан гангиб турган пайтларида Абу Бакр Сиддиқ розияллоҳу анҳу биринчилардан бўлиб ўзларига келдилар. Бу ҳақда ҳазрати Абу Бакр Сиддиқ шундай ҳикоя қиладилар: «Уҳуд уруши куни Расулуллоҳ одамлардан ажралиб, ёлғиз қолганларида, мен биринчилардан бўлиб у киши томон юрдим. Қарасам, бир одам у кишининг олдиларида туриб олиб жанг қилмоқда: «Талҳа бўлса эди, отам ҳам, онам ҳам унга фидо бўлсин! Талҳа бўлса эди, отам ҳам, онам ҳам унга фидо бўлсин!» деб бораётсам, орқамдан Абу Убайда худди қушдек учиб келиб қолди. Биргалашиб етиб борсак, Расулуллоҳнинг олдиларида Талҳа йиқилиб ётган экан. Расули акрам алайҳиссалом: «Биродарингизга қаранг, у ҳақлидир», дедилар. Шу пайт Пайғамбар алайҳиссаломнинг ёноқларига бир нарса келиб тегиб, дубулғанинг ҳалқасини юзларига киритиб юборди. Уни Пайғамбар алайҳиссаломдан чиқариб олиш учун борган эдим, Абу Убайда: «Аллоҳ хайрингни берсин, Абу Бакр, менга қўйиб бер», деди ва у оғзи билан кирган нарсани чиқара бошлади. Пайғамбар алаҳиссаломга озор бермаслик учун тиши билан чиқаришга ҳаракат қилди ва чиқариб олди. Абу Убайданинг олд тиши синиб тушди. Сўнгра мен кейингисини олишга уринган эдим, Абу Убайда яна: «Абу Бакр, Аллоҳ хайрингни берсин, менга қўйиб бер», деди. Яна тиши билан чиқариб олди. Абу Убайданинг яна бир тиши тушди. Кейин Расулуллоҳ алайҳиссалом: «Биродарингизга қаранглар, у ҳақлидир», дедилар. Биз Талҳанинг жароҳатларига қарай бошладик. Унга ўндан ортиқ ўқ, қилич ва найза теккан экан». Ибн Асокир ал-Воқидийдан қуйидагиларни нақл қилади: «Абу Бакр Сиддиқ розияллоҳу анҳу қуйидагиларни айтиб юрарди: «Исломда Ҳудайбия фатҳидан кўра улуғроқ фатҳ бўлмаган. Лекин ўша куни Муҳаммад билан унинг Роббиси орасида бўлган нарсадан одамларнинг фикри қисқалик қилди. Бандалар шошиладилар. Аллоҳ бўлса ишларни Ўзи ирода қилганидек бўлишига етказмагунича бандалар шошилганидек шошилмайди. Видолашув ҳажида Суҳайл ибн Амрга назар солдим. У сўйиш жойида тик туриб олиб, Расулуллоҳ соллаллоҳу алайҳи васалламга туяларни яқинлаштириб турарди. Расулуллоҳ соллаллоҳу алайҳи васаллам эса уларни ўз қўллари билан сўяр эдилар. У Зот сартарошни чақирдилар. У сочларини олди. Суҳайлга назар солдим. Суҳайл у Зотнинг соч толаларини териб олиб, икки кўзига суртар эди. Унинг бу ҳолини кўриб туриб, худди шу одам Ҳудайбия куни «Бисмиллаҳир роҳманир роҳим»ни ёзишдан, «Муҳаммадур Расулуллоҳ»ни ёзишдан бош тортган эди, деб ўйладим ва уни Исломга ҳидоят қилган Аллоҳга ҳамд айтдим». Ҳа, мана шундай пайтларда Аллоҳ таолонинг ҳикматини англаш учун Абу Бакр Сиддиқ розияллоҳу анҳу сингари кучли иймон соҳиби бўлиш керак. У зот каби Аллоҳ таоло нимага буюрса, Пайғамбар соллаллоҳу алайҳи васаллам нимага даъват қилсалар, ҳеч бир тараддудсиз таслим бўладиган банда бўлиш керак. Аллоҳ таоло нозил қилган Қуръони каримда, Расулуллоҳ соллаллоҳу алайҳи васалламнинг ҳадиси шарифларида келган ҳар бир гапни ва маънони дарҳол тасдиқлайдиган банда бўлиш керак. Ҳудайбия сулҳи саҳобаи киромларнинг назарида мағлубиятга ўхшаб кўринган эди. Баъзилар Умар ибн Хаттоб розияллоҳу анҳуга ўхшаб, ўз норозиликларини ошкора изҳор ҳам қилган эдилар. Фақат Абу Бакр Сиддиқ розияллоҳу анҳугина заррача шубҳасиз таслим бўлган, Расулуллоҳ соллаллоҳу алайҳи васаллам айтган гаплардан бошқа нарсани хаёлларига ҳам келтирмаган эдилар. Абу Бакр Сиддиқ розияллоҳу анҳу Ҳунайн жангида ҳам ҳамма урушдан қочиб қолган бир пайтда Расулуллоҳ соллаллоҳу алайҳи васалламнинг ҳузурларида сабот ила турган оз сонли саҳобаи киромлардан бири бўлдилар. Бу урушда кўпчилик орқасига қарамай, қочиб қолган эди. Абу Ҳурайра розияллоҳу анҳудан ривоят қилинади: «Набий соллаллоҳу алайҳи васаллам: «Сизлардан ким бугун рўзадор ҳолда тонг оттирди?» дедилар. «Мен», деди Абу Бакр. «Сизлардан бугун ким жанозага борди?» дедилар. «Мен», деди Абу Бакр. «Сизлардан бугун ким мискинга таом берди?» дедилар. «Мен», деди Абу Бакр. «Сизлардан бугун ким беморни кўргани борди?» дедилар. «Мен», деди Абу Бакр. Расулуллоҳ соллаллоҳу алайҳи васаллам: «Булар кимда жам бўлса, у, албатта, жаннатга киради», дедилар» (Имом Муслим ривояти). Имом Аҳмад «Зуҳд»да Муҳаммад ибн Сирийндан ривоят қилади: «Абу Бакр Сиддиқ розияллоҳу анҳудан бошқа одамнинг еган таомини, ўзини мажбурлаб қусиб юборганини билмайман. Унга бир таом келтирилган эди, ундан еди. Кейин Абу Бакрга: «Буни Нўъмон розияллоҳу анҳу олиб келган эди», дейилди. «Менга Ибн Нўъмоннинг коҳинликдан топганини едирдингизми?» деди-да ўзини мажбурлаб қусиб юборди». Аллоҳ таоло тўққизинчи ҳижрий санада: «Одамлардан йўлини топганларга Аллоҳ учун байтни ҳаж қилмоқ бурчдир» ояти ила мусулмонларга ҳам ҳаж ибодатини фарз қилди. Расулуллоҳ соллаллоҳу алайҳи васаллам ўша йили Абу Бакр розияллоҳу анҳуни ҳаж амири қилиб, Маккага жўнатдилар. У киши мусулмонларнинг ҳаж ибодатига боғлиқ ишларни бошқаришлари керак эди. Абу Бакр розияллоҳу анҳу ҳажга амирлик қилдилар. Қурбонлик куни бўлганда Али ибн Абу Толиб розияллоҳу анҳу туриб, одамлар ичида Расулуллоҳ соллаллоҳу алайҳи васаллам амр қилган нарсаларни эълон қилдилар. Расулуллоҳ соллаллоҳу алайҳи васалламнинг Исломдаги биринчи ҳаж мавсумига Абу Бакр Сиддиқ розияллоҳу анҳуни амир қилиб тайинлашлари ҳам Абу Бакр Сиддиқ розияллоҳу анҳунинг Ислом уммати ичидаги олий мақомларини яққол кўрсатади. Худди шунга ўхшаш мақом намоз ўқишда ҳам намоён бўлган эди. Бу маънода одатда Пайғамбар соллаллоҳу алайҳи васаллам бемор бўлиб қолганларида ўринларига Абу Бакр Сиддиқ розияллоҳу анҳунинг намозга ўтишларини амр қилганлари келтирилади. Пайғамбар соллаллоҳу алайҳи васаллам соғлик пайтларида мабодо бошқа ерда бўлсалар ҳам саҳобаи киромлар имомликка Абу Бакр Сиддиқ розияллоҳу анҳуни лойиқ кўрар эдилар. Вақти-соати етиб, Пайғамбар соллаллоҳу алайҳи васаллам вафот этгач, бутун Ислом уммати бошига мислсиз қайғу тушди ва Абу Бакр Сиддиқ розияллоҳу анҳу бу улуғ қайғунинг бошида туриш билан бирга, бу умматнинг эс-ҳушини йиғиб олишига ҳам сабабчи бўлдилар. Оиша розияллоҳу анҳодан ривоят қилинади: «Расулуллоҳ соллаллоҳу алайҳи васаллам вафот қилдилар. Абу Бакр Сунҳда эди. Умар туриб: «Аллоҳга қасамки, Расулуллоҳ соллаллоҳу алайҳи васаллам ўлганлари йўқ», деди. Ўзи: «Аллоҳга қасамки, ўшанда шундан бошқа нарса ақлимга келмаган эди. Албатта, Аллоҳ у Зотни қайта тирилтиради ва одамларнинг қўл ва оёқларини кесадилар, дер эдим», деган. Абу Бакр келди. Расулуллоҳ соллаллоҳу алайҳи васалламни очиб, у Зотни ўпди ва: «Ота-онам сизга фидо бўлсин. Тирикликда ҳам, ўлик ҳолда ҳам пок бўлдингиз. Жоним қўлида бўлган Зот ила қасамки, Аллоҳ сизга икки ўлимни ҳеч татитмас», деди. Кейин ташқарига чиқди ва: «Эй қасам ичаётган, бир оз жим тур», деди. Умар ўтирди. Сўнгра Абу Бакр гапирди. Аллоҳга ҳамду сано айтди ва: «Огоҳ бўлинглар! Ким Муҳаммадга ибодат қилаётган бўлса, батаҳқиқ, Муҳаммад ўлди. Ким Аллоҳга ибодат қилаётган бўлса, Аллоҳ тирикдир, ўлмас. Аллоҳ таоло: «Албатта сен ҳам маййитсан, улар ҳам маййитдир» деган. Ва яна «Муҳаммад ҳам бир Пайғамбар, холос. Ундан аввал ҳам пайғамбарлар ўтган. Агар у ўлса ёки қатл қилинса, орқангизга қайтасизми?! Ким орқасига қайтса, Аллоҳга ҳеч зарар келтира олмас. Ва Аллоҳ шукр қилувчиларни мукофотлар», деган», деди. Абу Бакр Сиддиқ розияллоҳу анҳунинг ушбу гаплари Ислом умматини фитнадан сақлаб қолди. Ҳамманинг ҳушини ўзига келтирди. Бу гаплар Абу Бакр Сиддиқ розияллоҳу анҳунинг ўз фикри билан айтаётган гаплари эмас эди. У киши бу гапларни Қуръони Карим оятларига суяниб гапираётган эдилар. Пайғамбар алайҳиссалом вафотларидан кейин Ислом давлати раҳбарлигига Абу Бакр Сиддиқ сайланди. Ибн Исҳоқ розияллоҳу анҳу «Сийрат» китобида Зуҳрийдан, у киши Анас ибн Молик розияллоҳу анҳудан қуйидагиларни ривоят қилади: «Абу Бакрга шийпонда байъат қилинди. Эртасига Абу Бакр минбарга ўтирди. Умар туриб, Абу Бакрдан олдин гапирди. У Аллоҳга ҳамду сано айтди. Сўнгра: «Албатта, Аллоҳ сизнинг ишингизни сизнинг энг яхшингизга, Расулуллоҳнинг соҳиби, ғорда бўлган икки кишининг бирига жамлади. Туринглар. Унга байъат қилинглар», деди. Одамлар шийпондаги байъатдан кейин Абу Бакрга оммавий байъат қилдилар. Кейин Абу Бакр гапирди. У Аллоҳга ҳамду сано айтди. Кейин: «Мен яхшингиз бўлмасам ҳам, сизга волий қилиндим. Агар яхшилик қилсам, менга ёрдам беринглар, агар ёмонлик қилсам, мени тўғриланглар! Содиқлик омонатдир. Козиблик хиёнатдир. Сизнинг ичингиздаги заиф унинг ҳаққини олиб бергунимча, иншааллоҳ, менинг наздимда кучлидир. Сизнинг ичингиздаги кучли ундан ҳақни олгунимча, иншааллоҳ, менинг наздимда заифдир. Қайси бир қавм Аллоҳнинг йўлидаги урушни тарк қилса, албатта, Аллоҳ уларни хорлик ила урур. Қайси бир қавм ичида фоҳишалик тарқалса, албатта, Аллоҳ уларни оммавий балога йўлиқтирур. Модомики, Аллоҳга ва Унинг Расулига итоат қилар эканман, менга итоат қилинглар! Қачон Аллоҳга ва Унинг Расулига осий бўлсам, зиммангизда менга итоат қилиш йўқ. Намозингизга туринглар, Аллоҳ раҳм қилгурлар!», деди. Абу Бакр Сиддиқ розияллоҳу анҳунинг ўзлари халифаликка сайланганларида баён этган барномага бир умр содиқ қолдилар. У киши Ислом жамиятининг Пайғамбар соллаллоҳу алайҳи васалламдан кейинги бошлиғи қандай бўлиши кераклигини амалда кўрсатдилар. Ўзларига байъат қилинган кундан бошлаб елкаларига юкланган оғир масъулиятни чуқур ҳис қилган ҳолда иш олиб бордилар. Пайғамбар соллаллоҳу алайҳи васалламнинг даврларида баъзи бир ўта юмшоқ бўлиб кўринган хислатлари ҳам раҳбар учун лозим бўлган тарафга кескин ўзгарди. Абу Бакр Сиддиқнинг Ислом шавкатини юксалтириш борасидаги хизматлари, айниқса, Усома ибн Зайд бошлиқ Ислом лашкарини Рум томонга ҳозирлашда ва Расулуллоҳ алайҳиссалом вафотларидан кейин айрим диндан қайтиб, Ислом давлатига бўйсунишдан бош тортган муртад араб қабилаларига ҳамда янги чиққан сохта пайғамбарларга қарши курашда, айниқса, беқиёсдир. Ана шундай қилиб Абу Бакр Сиддиқ розияллоҳу анҳу халифалик вақтларида Ислом умматининг катта фитнадан сақланиб қолишига сабаб бўлдилар. Одамлар диндан қайтганда қаттиқ туриб, уларни Исломга қайтариш чораларини кўрдилар. Аллоҳ таоло у кишига ва биродарларига нусрат берди. Шу сабабли фитна таг-томири билан йўқотилди. Айнан Абу Бакр Сиддиқ даврларида Қуръони каримни жамлаш ишлари амалга оширилди. Пайғамбаримиз Муҳаммад соллаллоҳу алайҳи васаллам ҳаётлик чоғларида яна ваҳий тушиб қолар, деган умидда Қуръон жамланиб, китоб шаклига келтирилмаган эди. Зайд ва Умар розияллоҳу анҳумо машаққатли уринишлардан сўнг Қуръонни кийик терисидан ишланган саҳифаларга ёзиб тугатдилар. Абу Бакр Сиддиқ розияллоҳу анҳу ўша саҳифаларни «Мусҳаф» деб номладилар. Мусҳафни белидан боғлаб, Абу Бакрнинг уйига қўйиб қўйдилар. Бу иш Абу Бакр Сиддиқ розияллоҳу анҳунинг халифалик даврларида амалга оширилган энг улуғ ишлардан бири бўлди. Аллоҳ таоло «Албатта, зикрни Биз нозил қилганмиз ва албатта, уни Биз муҳофаза қиламиз» деган ваъдасининг яна бир карра амалга ошишига Абу Бакр Сиддиқ розияллоҳу анҳуни сабаб қилди. Абу Бакр Сиддиқ розияллоҳу анҳу Пайғамбар соллаллоҳу алайҳи васалламнинг суннатларига оғишмай амал қилишнинг намунаси эдилар. Абу Бакр Сиддиқ розияллоҳу анҳу бировдан таъма билан бирор нарса сўрашни сира ёқтирмас эдилар. У киши буни Расулуллоҳ соллаллоҳу алайҳи васалламнинг: «Ким менга одамлардан бирор нарса сўрамасликнинг кафолатини берса, мен унга жаннатнинг кафолатини бераман», деган ҳадисларига биноан қилар эдилар. Абу Бакр Сиддиқ розияллоҳу анҳуда Пайғамбар соллаллоҳу алайҳи васалламнинг суннатларига шароитга қараб, ўзига фойда бўлса, амал қилиб, бўлмаса тарк қилиш одатлари мутлақо йўқ эди. Балки ўша вақтда қандай ҳолат ёки оқибат бўлса ҳам, тўла амал қилар эдилар. Ўн учинчи ҳижрий сана жумадул-охир ойининг саккизинчи куни Абу Бакр Сиддиқ розияллоҳу анҳу иситма касалига чалиндилар. Хасталик зўрая бошлади. Имом Тобарий, Ибн Касир ва бошқаларнинг таъкидлашича, Абу Бакр Сиддиқ розияллоҳу анҳу хасталиклари оғирлашганда халқаро ва ички вазиятни ҳисобга олиб, ўзларидан кейин мусулмонларнинг ихтилофга тушишларидан қўрқиб, уларга ўз ўлимларидан олдин янги халифа танлашни таклиф қилдилар. Абу Бакр Сиддиқ розияллоҳу анҳу хаста ҳолларида Абдурраҳмон ибн Авф, Усмон ибн Аффон, Саъид ибн Заъд, Усайд ибн Ҳузайр ва бошқа муҳожиру ансорлардан бўлган саҳобаи киромларни якка-якка чақириб, бу иш хусусида маслаҳат қилди. Ҳамманинг фикри Умар ибн Хаттоб розияллоҳу анҳуга тўхтади. Ҳамма маслаҳатчилар бир фикрга келганларидан кейин Абу Бакр Сиддиқ розияллоҳу анҳу Усмон ибн Аффон розияллоҳу анҳуга айтиб туриб, қуйидаги аҳдномани ёздирди: «Бисмиллаҳир роҳманир роҳим. Ушбу нарса Расулуллоҳ соллаллоҳу алайҳи васалламнинг халифаси Абу Бакрнинг бу дунёдаги охирги пайти, у дунёдаги аввалги пайти, кофир мўмин бўладиган, фожир таслим бўладиган пайтда берган аҳдномасидир. Албатта, мен сизларга Умар ибн Хаттобни ишбоши қилдим. Сизлардан яхшиликни аямадим. Агар у сабр ва адолат қилса, унинг ҳақида менинг билганим − шу. Агар у жабр ва ўзгариш қилса, менинг ғайбдан илмим йўқ. Фақат яхшиликни ирода қилдим. Ҳар бир киши қилганига яраша тортади. «Зулм қилганлар эса тезда қайси ағдарилиш жойига ағдарилишларини билурлар» (Тобарийдан). Абу Бакр Сиддиқ розияллоҳу анҳу жумадул-охир ойининг тугашига саккиз кун қолганда, сешанба куни, олтмиш уч ёшларида вафот этдилар. У кишининг халифаликлари икки йилу уч ою ўн кун давом этди. Абу Бакр Сиддиқ розияллоҳу анҳунинг охирги сўзлари «Мени мусулмон ҳолимда вафот эттиргин ва солиҳларга қўшгин» ояти бўлган экан. Абу Бакр Сиддиқ розияллоҳу анҳуни хотини Асма бинти Умайс ва ўғли Абдурраҳмонлар ювишган. Ўзларининг кийимларига кафанланганлар. Жанозаларини Умар ибн Хаттоб розияллоҳу анҳу ўқиганлар. Абу Бакр Сиддиқ розияллоҳу анҳу Оиша онамизнинг ҳужраларига, Пайғамбар соллаллоҳу алайҳи васалламнинг ёнларига кечаси дафн қилинганлар. У кишининг бошлари Пайғамбар соллаллоҳу алайҳи васалламнинг елкаларига тўғрилаб қўйилган. Аллоҳ таоло у кишидан рози бўлсин, омин!\n(«Ҳадис ва Ҳаёт» асосида тайёрланди)


Сўз — форум иштирокчиларига - Халқ сўзи\n21:51 22 Август 2019 Жамият\n— Форумда Бангладеш учун фойдали бўлган имкониятлар ҳақидаги маълумотларга эга бўлдим. Масалан, бу ерда етиштириладиган мевалар ранг-баранглиги ва мазалилиги билан юртимиз истеъмолчиларига жуда манзур келади, деган умиддамиз. Қолаверса, нархлари ҳам маъқул даражада.\nБизнинг мамлакатимиз меванинг катта қисмини Жанубий Америкадан импорт қилади ва йўлнинг узоқлиги ҳамда бошқа омиллар туфайли улар юртимизга қиммат нархда етиб келади. Ўзбекистон эса бизга яқин. Муҳими, маҳсулотларингиз сархил ва сифатли. Ана шу жиҳатларни эътиборга олиб, бу тадбирдан сўнг давлатимиз раҳбариятига юртингиздан боғдорчилик ва полиз маҳсулотларини импорт қилиш бўйича таклифларимизни етказишга қарор қилдик.\nЯна бир жиҳат, бошқа вилоятлар сингари Сирдарёда ҳам туризм, хусусан, экотуризм учунтабиий имкониятлар мавжуд экан. Албатта, бу борада ҳамкорликни кучайтиришдан манфаатдормиз.\nВлад КИРЕЕВ, Италиянинг “Advice&Consultinq” компанияси менежери:\n— Биз ушбу бизнес майдончасида комплекс агрономия хизматларимиз билан қатнашдик. Булар ердаги сизот сувни қочиришдан то маҳсулотларни саралаш, сақлашгача бўлган барча жараённи ўз ичига олади. Яна Италияда яратилган ва Ўзбекистон шароитига мослаштирилган, мўл ҳосил берадиган юқори навли мевали дарахт кўчатларини ҳам тақдим қилдик. Ҳозирги кундаНаманган, Самарқанд ва Фарғона вилоятларида хизматимиздан фойдаланиб, катта натижаларга эришаётган ҳамкорларимиз кўп.\nФорумда ҳам бир неча сирдарёлик ишбилармонлар хизматларимизга қизиқиш билдирди. Хусусан, замонавий саралаш технологияси мажмуаси кўпчиликнинг эътиборини тортди. Шунингдек, маҳсулот экспортида муҳим аҳамиятга эга бўлган совитиш тизимимизга эътибор қаратилди. Натижада янги ҳамкорлар билан келишув меморандумлари имзолашга эришдик.\nЧу Йон ЙАО, Хитой Халқ Республикаси “Stecol Corpordtion” компаниясининг Марказий Осиё дирекцияси бош директори:\n— Мана, йигирма йилдирки, Ўзбекистонда фаолият юритиб келяпмиз. Хусусан, Қорақалпоғистонда, Фарғона ва Тошкент вилоятида бир неча лойиҳаларни амалга оширдик. Айни чоғда Сирдарё вилоятида ҳам муқобил энергия ресурсларини ўрганяпмиз. Бугунги форумlf бу ҳақда кўп маълумот олдик. Компаниямиз лойиҳалашдан то ишга тушириш жараёнигача бўлган барча босқични ўзи бажаради. Биз таклиф қилаётган лойиҳалар ҳар жиҳатдан тежамкор ва юқори самарадорлиги билан эътиборга тушди.\nАнжуман давомида юртингизнинг инвестициявий жозибадорлиги тобора ортиб бораётганлигига гувоҳ бўлдик. Халқингизда юксак тараққиёт сари ғайрат-шижоат билан интилиш мужассам. Ўз навбатида, мамлакатингизда чет эллик ҳамкорлар учун қулай ишбилармонлик муҳити ва шарт-шароитлар яратилган. Ишончим комилки, бу саъй-ҳаракатлар, имкониятларнинг барчаси яқин келажакда ўз меваларини беради.


Оддий математик бошқотирма интернетни ларзага солди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Оддий математик бошқотирма интернетни ларзага солди\t14:27, 05 апрель 2016\tFacebook ижтимоий тармоғи фойдаланувчиси ўз саҳифасида iPhone экранидан скриншотни эълон қилди. Мазкур скриншотдаги сурат бир қарашда оддий бошқотирма бўлиб кўринади. Пост муаллифи экрандаги 3 сони нечталигини сўраган. Минглаб фойдаланувчилар бошқотирма жавобини топишга киришиб кетди.\nМаълум бўлишича, сурат муаллифи унга “Баҳс бойлайман, тўғри жавобни ҳеч ким топа олмайди”, дея изоҳ қолдирган. Бошқотирманинг мураккаблиги экраннинг турли қисмларида бир нечта 3 сони борлигида.\nТелефондаги 3 сонидан ташқари унинг экранида соат ва қувват қанча қолганини кўрсатиб турадиган фоизларда ҳам 3 сонини кўриш мумкин. Бундан ташқари топиш унчалик осон бўлмайдиган жойларга ҳам 3 сони жойлаштирилган. Барча ҳисоб-китоблардан кейин фойдаланувчиларнинг фикри турлича бўлди. Айрим фойдаланувчиларнинг фикрича, тасвирдаги 3 лар сони 15 та, бошқалар эса уларнинг 19 та эканлигини таъкидламоқда. Яна бир гуруҳ фойдаланувчилар эса суратда 21 та 3 сонини кўрганини айтмоқда. Фойдаланувчилар 3 сонини санаб бош қотираётган бир пайтда, бошқалар мазкур суратларни бошқа тармоқларда тарқатиб, унинг жавобини топишда дўстларидан ёрдам сўраган. Шу тариқа мазкур бошқотирма вирусдек бутун интернет бўйлаб тарқалди.\nТўғри жавобни ҳозирга қадар ҳеч ким топа олмаган. Суратга 80 минг нафар фойдаланувчи “лайк” босган.\nДиққат, диққат! "Даракчи"нинг Telegram’даги расмий каналига аъзо бўлиб, янгиликлардан баҳраманд бўлинг! #Бошқотирма\nДунёдаги илк триллионер қачон пайдо бўлиши башорат қилинди\t92 ёшли кампирни ўғли ва келини узоқ йиллар давомида ифлос чўчқахонада сақлади (Видео) Америкалик машҳур актриса Линдси Лохан ислом динини қабул қилди\tДомодедово аэропорти раҳбари неварасининг тўйини дабдабали тарзда нишонлади(Фото)\tҚирғизистонда самолёт қулаши оқибатида 31 нафар қурбон бўлганларнинг жасади суд-тиббиёт экспертизасига топширилди\tДунёни муҳаббат бошқаришини тасдиқловчи 12 ҳаётий воқеа\tОтправить


Кучлар тенг келди — Ishonch Gazetasi\nРеспублика шахматга ихтисослаштирилган болалар-ўсмирлар спорт мактабида «Ishonch» ва «Ishonch-Доверие» газеталари таҳририяти томонидан Ўзбекистон Республикаси Конституциясининг 26 йиллиги муносабати билан ижод аҳли ўртасида шахмат мусобақаси ўтказилди.\nБир неча турдан иборат беллашувлар ўта муросасиз ва қизғин кечди. Сўнгги паллагача ғолибни аниқлашнинг иложи бўлмади. Ниҳоят, дўстлик ғалаба қозонгани эътироф этилиб, энг юқори очко тўплаган 4 нафар иштирокчи совриндор деб эълон қилинди.\n– Устоз ижодкорлар, тенгқур қаламкашлар билан доимий шахмат мусобақалари ўтказиб, куч синашиб келамиз, – дейди ёзувчи Шодмон Отабек. – Бу биз, ижодкорларга ўзаро мулоқот қилиш, фикр алмашиш имконини беради. Турфа ижод намуналари ҳам мусобақалар жараёнида туғилади. Улардан кўпчилигини «Дўрмон ҳангомалари» китобимга киритганман. Бугунги турнир ҳам менга янги мавзу тақдим этди, десам асло муболаға бўлмайди.\n– Таниқли ижодкорлар ўртасида ўтказилаётган кўплаб мусобақалардан шу нарсага амин бўлдимки, ушбу спорт турига улар ўртасида қизиқиш катта, – дейди бош мураббий, ФИДЕ устаси Маматқул Хайлаев. – Шу ўринда бир таклиф билдирмоқчи эдим. Ўзбекистон Матбуот ва ахборот агентлиги, Ёзувчилар ва Журналистлар уюшмалари томонидан республика миқёсида босқичма-босқич шахмат турнири ташкил этилса, нур устига нур бўларди. Таниқли инсонларнинг дона суриши бошқа соҳа ходимлари ўртасида ҳам шахматга қизиқишни орттириб, ушбу спорт турини халқимиз ўртасида тарғиб қилишда қўл келарди.\nҒолиблар таҳририят томонидан тақдирланди. Устоз ижодкорлар турли номинациялар бўйича моддий рағбатлантирилиб, барча иштирокчилар ўзига хос эсдалик совғалари соҳибига айланишди.


МУВАФФАҚИЯТЛАР ГАРОВИ » Кармана овози\nКармана овози » ИСЛОХОТ » МУВАФФАҚИЯТЛАР ГАРОВИ\nБулим: ИСЛОХОТ 31-10-2017, 11:57\nТуманлараро қўриқлаш бўлимимиз ходимлари ҳозирги кунда 156 та халқ хўжалиги иншоотлари, савдо дўконлари ва бошқа объектларни ишончли қўриқлаб келишмоқда. Замонавий техника воситалари, шахсий таркибнинг фидойилиги, энг муҳими, касбий маҳорат муваффақиятлар гарови бўлаяпти.\nЖорий йилнинг тўққиз ойи давомида қўриқланаётган объектларда ташмачилик, майда ўғирлик ҳолатлари умуман қайд этилмагани фаолиятимизнинг ўзига хос сарҳисобидир. Бу ҳол ўз навбатида қўриқлаш хизматига бўлган ишончнинг янада ортишига хизмат қилаётганлиги шубҳасиз.\nМаҳаллаларда, корхона ва ташкилотларда, савдо ва маиший хизмат кўрсатиш шохобчаларида қўриқлаш хизматининг афзалликларига бағишланган учрашувлар, тарғибот-ташвиқот ишлари ўтказиб келинаётганлиги туфайли ҳам 36 та турли объект янгитдан қўриққа олинди.\nБарча объектлар қўриқлаш ва ёнғиндан огоҳ этувчи воситалар билан жиҳозланиб, техник қўриқлаш пунктларига уланди. Юздан ортиқ объектларга эса видеокузатув камералари ўрнатилди.\nБу — юз бериши мумкин бўлган ҳуқуқбузарликларнинг ва жиноятларнинг олдини олишга хизмат қилаяпти.\nШахсий таркибимиз туман ҳудудида ўтказиб келинаётган "Тозалаш-Антитеррор”, "Қидирув”, "Қорадори-2017” сингари тезкор профилактик тадбирларда ҳам фаол иштирок этишаяпти. Шунинг натижасида жорий йилнинг ўтган даврида 21 та жиноят "иссиқ изи”да очилди. Туманимиз ҳудудида қўриққа олинмаган иқтисодиёт объектларида содир этилган майда ташмачилик ва маъмурий ҳуқуқбузарлик билан боғлиқ учта ҳолат аниқланиб, қонунбузарларга нисбатан тегишли жазо чоралари қўлланилди.\nХодимларимиз жиноятчиликка қарши курашиш, фуқаролар хавфсизлигини таъминлаш, соҳамизга энди келган ёшларга мураббийлик қилишда ҳам фаол. Бу ишларда бўлим отряд командири, катта лейтенант У. Рўзиевнинг ҳиссаси катта.\nШунингдек, жамоамиз аъзоларининг турмуш шароити билан танишиш, ота-оналари, турмуш ўртоқлари билан суҳбатлар ўтказилаётганлиги туманлараро бўлимимизда ахлоқий-руҳий муҳитни яхшилашда, ўзаро ҳурмат, меҳр-оқибатни мустаҳкамлашда муҳим омил бўлаяпти.\nИмкониятдан фойдаланиб, барча ҳамкасбларимизни касб байрами билан қизғин ва самимий табриклайман.\nСАМАРАЛИ ФАОЛИЯТ — МУВАФФАҚИЯТ ГАРОВИ\nБугунги техника асрида ҳаётимизни автотранспорт воситаларисиз тасаввур қилолмаймиз. ...


«Яшил Қозоғистон» лойиҳаси доирасида 60 мингга яқин иш ўрни яратилади NUR-SULTAN. Kazinform – ҚР экология, геология ва табиий ресурслар вазири Серикқали Брекешев «Яшил Қозоғистон» миллий лойиҳаси ҳақида гапириб берди, деб хабар беради Kazinform мухбири.\nҚозоғистон миллий банки базавий ставкани тасдиқлади NUR-SULTAN. Kazinform - Қозоғистон Миллий банкининг Пул-кредит сиёсати қўмитаси базавий ставкани +/- 1,00 фоиз пункти даражасида фоиз коридорини йиллик 9,75 фоизни қилиб белгилашга қарор қилди. Бу ҳақда Kazinform Миллий банк матбуот хизматига асосланиб хабар беради.\nТуркистонда ÁMEN анимацион фильмлар фестивали бўлиб ўтади NUR-SULTAN. Kazinform – Бу йил Туркистонда анъанавий ÁMEN халқаро анимацион фильмлар фестивали бўлиб ўтади, деб хабар беради Kazinform.\nЎзбекистонда олий маълумотли шахсларни юридик мутахассисликка қайта тайёрлаш курсларига қабул қилмоқда TASHKENT. Kazinform - Тошкент Юридик университети ҳузуридаги Юридик кадларни халқаро стандартлар бўйича профессионал ўқитиш марказида Олий маълумотга эга бўлган шахсларни юридик мутахассисликка қайта тайёрлаш курслари ташкил этилди. Бу ҳақда Kazinform ЎР Адлия вазирлигининг расмий huquqiyaxborot Telegram-каналига таяниб хабар беради.\nҚанча мактабнинг видеокузатув тизими Қозоғистон Республикаси Ички ишлар вазирлиги назоратига ўтди NUR-SULTAN. Kazinform - Йил охиригача мамлакатдаги барча мактабларнинг видеокузатув тизими Қозоғистон Ички ишлар вазирлигининг Оператив бошқарув марказига ўтказилади. Бу ҳақда Қозоғистон Ички ишлар вазири ўринбосари Сакен Сарсенов маълум қилди, деб хабар беради Kazinform мухбири.\nЯпон маликаси Мако тўй олдидан император оиласи билан хайрлашди ТОKYO. KYODO - Kazinform- Япония маликаси Мако душанба куни Кей Комурога турмушга чиқишидан бир кун олдин бобоси ва бувиси, собиқ император Aкихито ва унинг рафиқаси Мичико билан учрашди, дея хабар беради Кazinform Кyodo агентлигига таяниб.\nЎзбекистонга «Pfizer» вакцинасининг навбатдаги партияси етиб келди TASHKENT. Kazinform – Ўзбекистонга 25 октябрь куни «Pfizer/BioNTech» вакцинасининг 273 минг 780 дозалик партияси олиб келинди. Бу ҳақда Kazinform ЎР Соғлиқни сақлаш вазирлиги матбуот хизматига таяниб хабар беради.\nҚР Президенти Шавкат Мирзиёевни Ўзбекистон Президенти лавозимига қайта сайлангани билан табриклади NUR-SULTAN. Kazinform – ҚР Президенти Қасим-Жомарт Тоқаев Ўзбекистон Президенти Шавкат Мирзиёев билан телефон орқали мулоқот қилди, деб хабар беради Aкорда.\nПекин марафони CОVID-19 туфайли бекор қилинди BEIJING. Kazinform - Хитой пойтахтидаги эпидемиологик вазият туфайли кетма -кет иккинчи йил 40 -Халқаро Пекин марафони қолдирилди. Бу ҳақда спорт мусобақаси ташкилий қўмитаси хабарида айтилади, дея хабар беради Kazinform мухбири.\nҚозоғистонда ички ишлар органлари билан боғлиқ 40 та давлат хизматидан 38 таси автоматлаштирилди NUR-SULTAN. Kazinform - Қозоғистонликлар ички ишлар органлари билан боғлиқ 40 та давлат хизматидан 38 тасини автоматик равишда олишлари мумкин бўлади. Бу ҳақда Қозоғистон Ички ишлар вазири ўринбосари Сакен Сарсенов маълум қилди, деб хабар беради Kazinform мухбири.\nҚР Бош вазири Венгрия вакилларини қабул қилди NUR-SULTAN. Kazinform - Қозоғистон Бош вазири Aсқар Мамин Қозоғистон бизнес-форумида ва Қозоғистон -Венгрия стратегик кенгашининг V сессиясида иштирок этиш учун ташриф буюрган Венгрия Бош вазирининг ўринбосари - молия вазири Михай Варғани қабул қилди, деб хабар беради Kazinform Ҳукумат сайтига таяниб.\nБокс бўйича Жаҳон чемпионати: Бугун икки қозоғистонлик рингга кўтарилади NUR-SULTAN. Kazinform - Бугун Сербиянинг Белград шаҳрида бокс бўйича Жаҳон чемпионати бошланади, деб хабар беради Kazinform мухбири.\nЯқин уч кунлик об-ҳаво маълумотлари: Қозоғистон ғарбида ва шимолида совуқ NUR-SULTAN. Kazinform - Синоптиклар 26-28 октябр кунлари кутилаётган об-ҳаво маълумотларини эълон қилишди, деб хабар беради Kazinform «Қазгидромет»га таяниб.\nҚозоғистон ва Туркманистон президентлари кичик таркибда музокара ўтказди ASHKHABAD. Kazinform – ҚР Президенти Қасим -Жомарт Токаев Aшхободга давлат ташрифи чоғида Туркманистон Президенти Гурбангули Бердимуҳамедов билан музокара ўтказди, деб хабар беради Ақорда матбуот хизмати.\nҚозоғистонда сентябрда автотранспортни онлайн рўйхатдан ўтказиш билан боғлиқ 160 мингдан ортиқ транзакциялар қайд этилди NUR-SULTAN. Kazinform – ҚР Рақамли ривожланиш, инновациялар ва аэрокосмик саноат вазири Бағдат Мусин автотранспорт воситаларини электрон рўйхатга олиш ва қайта рўйхатдан ўтказиш самарадорлигини қайд этди, деб хабар беради Kazinform мухбири.\nАлматида депортация тўғрисидаги суд қарорини бажармаган Ўзбекистон фуқаролари қўлга олинди ALMATY. Kazinform - Алматида мамлакатдан чиқариб юбориш тўғрисидаги суд қарорини бажармаган Ўзбекистон фуқаролари ҳибсга олинди, деб хабар беради Kazinform Polisia.kzга таяниб.\nЧет эл фуқаролари Қозоғистондаги исталган АХКМдан виза олишлари мумкин NUR-SULTAN. Kazinform - Бундан буён хорижий фуқаролар Қозоғистонда вақтинча яшаш учун рухсатнома ва визани мамлакатнинг исталган Аҳолига хизмат кўрсатиш марказида олишлари мумкин бўлади. Йил охиригача ушбу хизмат барча АХКМларда мавжуд бўлади. Бу ҳақда Қозоғистон ички ишлар вазири ўринбосари Сакен Сарсенов маълум қилди, деб хабар беради Kazinform мухбири.\nҚозоғистонликларнинг пенсия жамғармалари 13 трлн тенгедан ошди ALMATY. Kazinform - 2021 йил 1 октябр ҳолатига кўра, қозоғистонлик омонатчиларнинг пенсия жамғармалари миқдори 13,1 трлн тенгедан ошди, деб хабар беради Kazinform мухбири.\nҚозоғистон Президентининг ўтган ҳафтадаги фаолиятига видеошарҳ NUR-SULTAN. Kazinform – Қозоғистон Президенти Қасим-Жомарт Тоқаевнинг 18-24 октябр оралиғидаги ҳафталик фаолиятига видеошарҳ эълон қилинди, деб хабар беради Kazinform.\nҚР Ички ишлар вазири Туркия Жандармерияси Бош қўмондони ўринбосари Зафер Коч билан учрашди. NUR-SULTAN. Kazinform - Қозоғистон Ички ишлар вазири Ерлан Турғумбаев Туркия Республикаси Жандармерияси Бош қўмондони ўринбосари Зафер Коч билан учрашди. Бу ҳақда Қозоғистон ИИВ расмий вакили Нурдилда Ораз маълум қилди, деб хабар беради Kazinform мухбири.\nЎзбекистонга Pfizer вакцинасининг навбатдаги партияси келади TASHKENT. Kazinform – Ўзбекистоннинг Вашингтондаги элчиси Ж.Ваҳабовнинг хабарига кўра, бугун тушдан кейин Ўзбекистонга Pfizer вакцинасининг навбатдаги партияси келади. Бу ҳақда Kazinform Xs.uzга таяниб хабар беради.\nҚирғизистондаги кафелар тармоғида 85 киши роллидан заҳарланди BISHKEK. КABAR – Kazinform – 25 октябр куни соат 7:30 ҳолатига кўра, Бишкек темир йўл госпиталининг юқумли касалликлар бўлимига овқатдан заҳарланиб, тиббий ёрдам сўраб мурожаат қилганларнинг умумий сони 85 нафарни ташкил этди, дея хабар бермоқда Kazinform Kabar агентлигига таяниб.\nҚозоғистонда автомобиллар учун сотиб олинадиган давлат рақамлари рўйхати кенгайтирилади NUR-SULTAN. Kazinform – ҚР Рақамли ривожланиш, инновациялар ва аерокосмик саноат вазири Бағдат Мусин давлат хизматларини такомиллаштириш бўйича изоҳ берди, деб хабар беради Kazinform мухбири.\n«EŃBEK» дастури: 400 мингга яқин қозоғистонлик иш билан таъминланди NUR-SULTAN. Kazinform - 2021 йилнинг 9 ойида «EŃBEK»(меҳнат) давлат дастурида 528 мингдан ортиқ киши иштирок этди, деб хабар беради Kazinform.\nТошкентда Қозоғистон ва Ўзбекистон Сенатлари ўртасида музокаралар бўлиб ўтди TASHKENT. Kazinform -. Қозоғистон Парламенти Сенати Раисининг ўринбосари Aсқар Шакиров Тошкентда Ўзбекистон Олий Мажлиси Сенати Раисининг биринчи ўринбосари Содиқ Сафоев билан учрашди, деб хабар беради Kazinform ҚР Парламенти Сенати матбуот хизматига таяниб.\nҚозоғистонда 8,16 млн киши коронавирусга қарши эмланган NUR-SULTAN. Kazinform – 25 октябр ҳолатига кўра, Қозоғистонда коронавирусга қарши эмлашга оид маълумотлар эълон қилинди, деб хабар беради Kazinform ҚР Соғлиқни сақлаш вазирлигига таяниб.\nОAВ: Суданда ҳарбийлар пойтахтга кириш йўлларини тўсиб қўйишди CAIRO. TASS- Kazinform -Суданда Хартум штатининг тўртта вазири ва юқори мартабали амалдорлари ҳибсга олинди. Бу ҳақда душанба куни AL Hadath телеканали маълум қилди. Aрмия пойтахтга барча кириш йўлларини ва кўприкларни ёпди. Бу ҳақда Kazinform TASSга таяниб хабар беради.\nБуюк Британия бош вазири Борис Жонсон фуқароларни қайта эмланишга чақирди NUR-SULTAN. Kazinform - Буюк Британия Ҳукумати сўнгги 24 соат ичида SARS-CОV-2 инфекцияси ҳақидаги маълумотларни эълон қилди. Бир кунда мамлакатда 44 985 киши инфекция юқтирди, вирус ташувчиларнинг умумий сони 8 734 934 тага етди.\nҚозоғистонда 27 кишига коронавирусли пневмония ташхиси қўйилган NUR-SULTAN. Kazinform – 23 октябр куни коронавирус инфекцияси белгилари бўлган пневмония билан касалланишнинг 27 та ҳолати қайд этилди, 4 киши вафот этди, 75 киши тузалиб чиқди, деб хабар беради Kazinform coronavirus2020.kzга таяниб.\nКоронавирус: Алмати шаҳри «қизил» зонадан «сариқ» зонага ўтди NUR-SULTAN. Kazinform – 25 октябр ҳолатига кўра, Қозоғистон ҳудудларидаги эпидемиологик вазиятни баҳолаш матрицасига кўра, Алмати шаҳри «қизил» зонадан «сариқ» зонага ўтди, деб хабар беради Kazinform ҚР Ҳукумати ҳузуридаги Қозоғистонда коронавирус тарқалишининг олдини олиш бўйича идоралараро комиссиянинг Telegram-каналига таяниб.\nҚозоғистонлик боксчиларнинг 2021 йилги Жаҳон чемпионатидаги илк рақиблари маълум бўлди NUR-SULTAN. Kazinform - Белградда (Сербия) бокс бўйича Жаҳон чемпионатига қуръа ташлаш маросими бўлиб ўтди, унда қозоғистонлик боксчилар ҳам чиқишади, деб хабар беради Kazinform Sports.kzга таяниб.\nТуркманистон Президенти Қозоғистон Президентига Aхалтеке отини совға қилди ASHǴABAT. Kazinform - Туркманистон Президенти Гурбангули Бердимуҳамедов Қозоғистон Президенти Қасим-Жомарт Тоқаевга зотдор Aхалтеке отини совға қилди, дея хабар беради Kazinform Президентнинг матбуот котиби Берик Уалига таяниб.\n«Спутник V» билан эмланган ва касалланган россияликларнинг 80 фоизга яқини сертификатни сотиб олган - Гамалея маркази раҳбари MOSKVA. TASS - Kazinform - «Спутник V» билан коронавирусга қарши эмланганини айтган, лекин айни пайтда янги коронавирус инфекцияси билан оғир шаклда касалланган фуқароларнинг 80 фоизга яқини эмлаш сертификатини сотиб олган. Бу фикрни Н.Ф.Гамалея номидаги Эпидемиология ва микробиология миллий тадқиқот марказининг директори Aлександр Гинцбург билдирди, дея хабар беради Kazinform TASSга таяниб.\nПандемия дунё уни тугатишга қарор қилган пайтда тугайди - ЖССТ раҳбари BERLIN. TASS -Kazinform - Дунё коронавирус пандемиясини енгиш учун барча зарур воситаларга эга, шу жумладан тиббиёт, лекин бу имкониятлардан тўғри фойдаланилмаяпти. Бу ҳақда якшанба куни Жаҳон соғлиқни сақлаш ташкилоти (ЖССТ) Бош директори Тедрос Aданом Гебрейесус маълум қилди, у дунё ҳамжамиятини йил охиригача барча мамлакатларда CОVID-19 га қарши эмлашнинг камида 40 фоизини ташкил этишга чақирди. Бу ҳақда Kazinform TASSга таяниб хабар беради.\nҚозоғистонда бир кунда 1,1 минг киши коронавирусдан даволаниб чиқди NUR-SULTAN. Kazinform – Қозоғистонда 1176 киши коронавирусдан даволаниб чиқди, деб хабар беради Kazinform coronavirus2020.kzга таяниб.\nҚозоғистонни рақамлаштиришда фақат қозоғистонликлар иштирок етади – ҚР Рақамли ривожланиш вазири NUR-SULTAN. Kazinform - Қозоғистонни рақамлаштириш билан фақат қозоғистонликлар шуғулланади. Бу ҳақда Қозоғистоннинг Рақамли ривожланиш, инновациялар ва аэрокосмик саноат вазири Бағдат Мусин бугун Facebookдаги саҳифасида ёзди, деб хабар беради Kazinform.\nҚозоғистонда ўтган бир кунда 1,5 минг киши коронавирусга чалинган NUR-SULTAN. Kazinform – 24 октябр, 23:59 ҳолатига кўра, Қозоғистонда коронавирус инфекцияси 1573 кишида ПЗР таҳлиллари билан тасдиқланди, деб хабар беради Kazinform coronavirus2020.kzга таяниб.\nҚозоғистон Президенти Туркманистондаги Aхалтеке от комплексига ташриф буюрди NUR-SULTAN. Kazinform - Туркманистонга давлат ташрифи билан борган Қасим-Жомарт Тоқаев Президент Гурбангули Бердимуҳамедов билан биргаликда Aхалтеке отлар мажмуасининг ипподромини бориб кўрди, деб хабар бермоқда Ақорда расмий сайти.


Ҳайит куни қурбонлик сўйиш кимлар учун вожиб? Қурбонликка оид ҳукмлар ҳақида – Дарё уз Янгиликлар\nГлавная / Жамият / Ҳайит куни қурбонлик сўйиш кимлар учун вожиб? Қурбонликка оид ҳукмлар ҳақида\nAkbar 7 days ago\tЖамият Comments Off on Ҳайит куни қурбонлик сўйиш кимлар учун вожиб? Қурбонликка оид ҳукмлар ҳақида 8 Показы\nПред. Пандемия шароитида аҳолини тиббий ёрдам билан қамраб олиш миқёсини янада ошириш чора-тадбирлари муҳокама қилинди\nСледующая Муса Ерниязовнинг аҳволи оғир, у сунъий нафас олиш аппаратига уланган


17 Июнь 10:03\n«Алматй ёшлари 3.0» имтиёзли кредит дастури бўйича уй-жой олишни истаган Алмати ёшлари шаҳарда рўйхатдан ўтиш талаби олиб ташланди. Шу сабабли рад этилган аризалар қайта кўриб чиқилади. Аризаларни қабул қилишнинг иккинчи босқичи 22 июнь куни бошланади«, - деб ёзди шаҳар ҳокими.\nШуни таъкидлаш керакки, дастур бўйича кредитларни тўлаш муддати тўлов қобилиятига қараб 3 йилдан 25 йилгача белгиланади. Дастлабки взноси уй нархининг 10%и.\nДастурнинг мақсади ёш бюджет ишчиларини (35 ёшгача) қўллаб-қувватлашдир. Булар ўқитувчилар, шифокорлар, университет ўқитувчилари, маданият, спорт вакиллари, журналистлар ва олимлардир.\nУмуман олганда, Алматида 8,4 мингта кўп квартирали уй мавжуд. Бу мамлакатдаги энг катта кўрсаткич. Уй-жойга талаб ҳар йили ортиб бормоқда. Бугунги кунда 25 533 киши уй навбатида турибди. Бу ўтган йилга нисбатан 4,5 минг кишига кўпдир.\nЎтган йили Алматида 3162 та оила уй-жой билан таъминланди, шундан 520 таси кўп фарзандли оилалар, 114 нафари эса болалар уйлари тарбияланувчилари. Бундан ташқари, 2019 йилда ишлайдиган 1050 нафар ёшларга ижарага олинган хонадонларнинг калитлари топширилди.\n#Ёшлар сиёсати #Жамият


ЮРАК НЕГА ХАСТАЛАНАДИ?\nТиббиёт 29.09.2018 352\n29 сентябрь – Бутунжаҳон юрак куни\nЮрак-қон томир касалликлари бугунги кунда дунё миқёсида инсон ўлимига энг кўп сабаб бўлаётган хасталик ҳисобланади. Ҳисоб-китобларга кўра, 2008 йилда жаҳонда 17 миллиондан зиёд киши айнан шу хасталикдан вафот этган. Бу эса глобал ўлим ҳолатларининг 30 фоизини ташкил этади. Ушбу жабҳадаги ёқимсиз етакчилик юрак-қон томир касалликларини даволашга ёки олдини олишга эътиборни кучайтирмоқда. Касалликни келтириб чиқарувчи омилларни бартараф этиш, самарали муолажа усулларини излаб топиш ва кенг қўллаш мақсадида катта маблағ сарфланмоқда. Кардиологик шифохоналар сони борган сари ортаяпти. Бунга яна бир муҳим сабаб шуки, мазкур хасталиклар нафақат ёши бир жойга бориб қолган кексаларни безовта қилмоқда, балки энди кучга тўлиб, кечаю кундуз чарчамасдан меҳнат қилишга тайёр ёш-ялангларга ҳам хавф солмоқда.\nТўғри, сўнгги вақтда замонавий тиббиётнинг кардиология соҳаси ҳар жиҳатдан ривожланди. Инсониятни ушбу хасталикдан ҳимоялаш борасида ҳам кўзга кўринарли муваффақиятларга эришилмоқда. Ишлаб турган юрак фаолиятини бевосита кузатиб, ундаги нуқсонлар аниқланаётгани, қон-томирлар орқали юракнинг турли қисмларига зондлар (найчалар) юбориб, тегишли жарроҳлик амалиётлари ўтказилаётгани ҳам катта натижалардир. Юрак касалликларига қарши ишлаб чиқарилаётган ва фаол қўлланаётган дори-дармонларнинг эса сон-саноғи йўқ. Шунга қарамасдан, айрим мамлакатларда ушбу хасталикдан азият чекувчилар сезиларли камайиш ўрнига аксинча кўпаймоқда. Сабаблар кўп ва турлича. Азалдан маълумки, асосий урғуни касални даволашга эмас, унинг келиб чиқишига қаратиш мақсадга мувофиқ бўлади. Бунда самарадорлик ҳам тезда кўзга ташланади.\nШу нуқтаи назардан қуйида юрак қон-томирлари хасталикларининг юзага келишида овқатланиш омилининг ўрни ҳақида тўхталиб ўтмоқчимиз.\nТиббиёт отаси, қадимги юнон мутафаккири Гиппократ айтганидек, инсон онадан соғлом туғилади, барча касалликлар эса унга овқат билан киради. Дунёнинг етакчи илмий марказларида олиб борилган кузатувларда ҳам бу фикр ўз исботини топган. Аниқланишича, ҳайвон ёғидан ва юқори сифатли ундан тайёрланган таом ҳамда ширинликларни меъёридан ортиқ тановул қилиш, овқатланиш тартиби ва ритмига амал қилмаслик кўнгилсизликларнинг бош сабабчисидир. Натижада озиқ-овқатлар асосий таркибий қисмлари ўртасидаги мувозанат бузилади ва оқибатда семизлик, юрак-қон томир ҳамда бошқа қатор аъзолар касалликлари келиб чиқиши ортади.\nБунга янада ойдинлик киритиш мақсадида АҚШда кенг кўламли ва узоқ давом этган тажриба ўтказилди. Бир неча минг хотин-қиз унинг бевосита иштирокчиси бўлишди. Кузатувлар асосида шундай хулосага келинди. Сергўшт, қовурилган, тузи кўп овқатлар, тухум, ҳайвон ёғида тайёрланган таомлар, юқори навли оқ ундан қилинган маҳсулотлар, ширинликлар, ёғли сут ва сут маҳсулотларини хуш кўрувчиларнинг юрак хасталикларига йўлиқиши бошқаларга қараганда 50 фоизга кўп экани маълум бўлди. Аксинча, кундалик рационида мева-чева, сабзавот ва полиз маҳсулотлари мўл бўлган ҳамда қорамол гўшти ўрнига кўпроқ балиқ истеъмол қиладиган инсонларда бу кўрсаткич анча паст (30 фоиз) экани қайд этилди.\nМаълумки, хавфли юрак хасталикларига (айниқса, миокард инфаркти) юрак мускулларининг озиқ моддалари ва кислород билан таъминловчи тож томирлари деворларида ёмон сифатли холестериндан ҳосил бўлган тошмачаларнинг ёпишиб қолиши олиб келади. Қон ҳаракатининг кескин секинлашиши атеросклерозга сабаб бўлади. Хўш, бундай холестеринлар қандай кўпаяди ёки нима шунга йўл беради? Жавоб ҳам оддий. Барчаси нотўғри таомланиш оқибатидир. Кундалик рационингизда ҳайвон ёғларидан (сариёғ, думба ва чарви ёғлари) тайёрланган таомлар, гўшт ҳамда тухум, сут маҳсулотлари, шакар, ҳар хил ширинликлар, юқори навли ундан қилинган турли пишириқлар меъёрдан ортиқми, демак, организмингизда ёмон холестерин мўл эканига шубҳа қилманг. Антиоксидантли маҳсулотларни кўпроқ истеъмол қилиш эса бунинг олдини олишга ёрдам беради. Айнан улар ёмон сифатли холестерин ҳосил бўлишини тўхтатади. Бундай антиоксидантлар эса асосан калий элементига бой дуккаклилар (ловия, нўхат), картошка, сабзи, помидор, лавлаги, пиёз, шолғом, ошқовоқ, шивит, қовун, мева-чевалар (банан, олма, нок, зардоли, гилос, узум ва бошқалар)да кўп бўлади.\nУшбу ўсимлик маҳсулотларидан етарли миқдорда истеъмол қилиб туриш юрак хасталикларидан ҳимояланишда асқатади. Ўлкамизда бу маҳсулотлар мўл-кўл бўлишига қарамасдан, кундалик таомланишда ҳамма ҳам уларни етарли миқдорда ишлатади, дейиш қийин. Кимдир бу маҳсулотларни еган билан энергияга бўлган эҳтиёж қонмайди, асосий қувват гўшт ва ёғли таомлар билан ҳосил бўлади, деб ҳисоблайди. Баъзилар эса уларнинг озиқ модда сифатида нима учун кераклигини тегишли даражада тасаввур қилолмайди. Ёки соғлом, тўғри овқатланиш билан боғлиқ тушунчалардан йироқ бўлади.\nШуниси ҳам борки, бу касалликларга чалинмаслик учун ҳайвон маҳсулотлари, яъни гўшт, тухум, сут ва сутдан тайёрланган сузма, кефир, сариёғ, пишлоқ ва бошқаларни тамоман истеъмол қилмаслик керак, деган хулоса буткул нотўғри. Чунки, уларнинг таркибидаги нутриентлар организм учун керак. Масалан, гўшт, тухум, сутдаги биологик тўла қийматли оқсиллар ҳужайра ва тўқималар учун қурилиш материали бўлиб хизмат қилади. Озиқ моддаларнинг ҳазмланиши учун зарур бўлган ферментлар, тана бошқарувида қатнашадиган гормонлар, шунга ўхшаш қатор биологик фаол моддалар синтезланишида ҳал қилувчи роль ўйнайди. Улар инсон организми ўсиши, ривожланиши, ақлий ва жисмоний фаолият учун жуда зарур. Фақат улардан керакли миқдорда қабул қилиш даркор, зиёда қисми эса нохушликларга ва оқибатда атеросклероз, ундан келиб чиқадиган миокард инфаркти, қон босимининг юқори бўлиши (артериал гипертензия) ва шу каби хасталикларга олиб келади.\nБу меъёрлар кишининг ёши, жинси, қиладиган иши, об-ҳаво шароитларига кўра ҳисоблаб чиқилган махсус маълумотномаларда мавжуд. Масалан, катта одамлар учун бир суткада ҳар бир килограмм тана массасига кўра 1 грамм оқсил, шунча ёғ ва 4-5 грамм углевод истеъмол қилиш ўртача физиологик меъёр ҳисобланади. Бу кўрсаткичлар болалар учун бироз кўпайтирилган. Чунки улар ўсиб-ривожланиб боради. Уларнинг миқдори оғир жисмоний иш қилувчилар ва спортчилар учун ҳам меҳнат қилиш турига қараб маълум миқдорда кўпайтирилган. Айрим ҳайвон маҳсулотлари, масалан, балиқ таркибида баъзи бир ёғ кислоталари (масалан омега-3) ва осон ҳазм бўлувчи аминокислоталар борлиги боис қонда холестерин миқдори озайишига туртки бўлади. Шунинг учун ҳафта давомида 3-4 марта балиқ ёки балиқли таомлар еб туриш юрак қон-томир хасталикларига чалиниш хавфини камайтиради. Америкадаги Гарвард университети олимларининг 65 ёшдан ошган 5000 дан кўпроқ одам устида олиб борган кузатувлари шуни кўрсатдики, ҳафта давомида 4 мартагача балиқ истеъмол қилиб турган респондентларда инсульт (мияда қон айланишнинг бузилиши, қон қуйилиши) бошқаларга қараганда 27 фоиз кам учрайди.\nЮрак-қон томирлари касалликлари олдини олишда тўғри, соғлом овқатланиш қоидаларига амал қилиш энг муҳим тадбирлардан биридир. Бунга юзаки қараб бўлмайди. Бир фурсат риоя қилиб, кейин эътиборсизликка йўл қўйилса, кўнгилдагидек натижага эришишни орзу қилманг. Агар мунтазам фаол жисмоний иш, жисмоний тарбия ҳаракатлари ва баҳоли қудрат спорт билан шуғулланиб турилса, мазкур хасталиклар биздан тобора йироқ бўлади.\nШ.Қурбонов, биология фанлари доктори, профессор\nГ.БЎронова, Қарши давлат университети магистри


Автор: admin 0 Комментариев И.А.Каримов, президент, сайлов, Самарқанд, Ўзбекистон\nРеспублика бошқарувидаги мамлакатларда давлат бошлиғи – Президентлик лавозими биринчи марта давлат бошлиғи сифатида 1787 йилда АҚШда жорий қилинди.\nЎзбекистон Республикаси Президенти лавозимига 35 ёшга тўлган, бевосита сайловгача камида 10 йил Ўзбекистон ҳудудида муқим яшаган, давлат тилини яхши биладиган Ўзбекистон фуқароси сайланиши мумкин. Ўзбекистон Республикаси Президенти Ўзбекистон Республикасининг фуқаролари томонидан умумий, тенг ва тўғридан-тўғри сайлов ҳуқуқи асосида, яширин овоз бериш йўли билан беш йил муддатга сайланади.\nЎзбекистонда Президентлик лавозими собиқ иттифоқ республикалари орасида биринчи бўлиб жорий қилинди. Ўзбекистон Республикасида Президентлик лавозими 1990 ййл 24 мартда Олий Кенгашнинг I сессиясида таъсис этилди.\n1991 йилнинг 29 декабрида Ўзбекистон тарихида биринчи бор муқобиллик асосида Республика Президентлигига умумхалқ сайлови бўлиб ўтди. Бу лавозимга энг кўп овоз билан Ислом Абдуғаниевич Каримов сайланди. Президентни сайлаш тартиби Ўзбекистон Республикасининг қонуни билан белгиланади.\nМустақил Ўзбекистоннинг биринчи Президенти -таниқли давлат ва жамоат арбоби, Ўзбекистон Республикаси Қуролли Кучларининг Олий Бош қўмондони, Миллий Хавфсизлик Кенгашининг раиси.\nИ.А.Каримов 1938 йилда Самарқад шаҳрида таваллуд топган. Ўрта Осиё политехника ва Тошкент Халқ хўжалига институтларини битирган.\nМеҳнат фаолиятини 1960 йилда “Ташсельмаш” заводида бошлаган.\nУ 1966 йилдан бошлаб 17 йил мобайнида Ўзбекистон Давлат режалаштириш қўмитаси фан ва янги техникани жорий эташ бўлимининг бош мутахассислигадан мазкур қўмита раисининг биринчи ўринбосарлигигача бўлган йўлни босиб ўтди.\n1983 йилда Ўзбекистон Республикаси молия вазири этиб тайинланди.\n1986 йилдан Ўзбекистон Министрлар Совети раисининг ўринбосари – Ўзбекистон Давлат режалаштириш қўмитасининг раиси. Шу йилнинг декабрида Қашқадарё вилояти партия қўмитасининг биринчи котиби, 1989 йилнинг июнида Ўзбекистон Компартияси Марказий Қўмитасининг биринчи котиблигига сайланди.\n1990 йилнинг мартида Республика Олий Кенгаши уни Ўзбекистон ССР Президенти этиб сайлади.\n2007 йил 23 декабр умумхалқ сайловлар натижасига кўра ( 88,1%) И.А.Каримов Ўзбекистон Республикаси Президенти лавозимига сайланди.


Kutubxona - Shodiyor Hazrat Ismat. Sukunat sohili (hikoya) / Kiril\nSiz shu sahifadasiz: Shodiyor Hazrat Ismat. Sukunat sohili (hikoya) / Kiril\nМуаллифШодиёр Ҳазрат Исмат Асар номиСукунат соҳили (ҳикоя)\nТилЎзб Ҳажм8KBБезатишUzgen (admin@kutubxona.com) Қўшилган2012/07/10 Манбаhttp://www.ziyouz.com/index...\nСукунат соҳили (ҳикоя)\nУ камгап ва камсуқум одам эди. Биров билан унчалик ҳам чиқишиб кетиши қийин эдики, бунинг учун у эзиларди.\nЁшлиги ҳам мана кўз очиб юмгунича ўтиб кетди. Энди фақатгина хотира қолди. Хотираки, жуда содда ва оддий эди.\nЭрталаб турарди. Чойини ичар- ичмас туриб мол-ҳолларига ем берарди. Тагини курарди. Сўнг мактабига борарди. Тўрт-беш хил фандан таълим оларди. Яна сумкасини қўлтиқлаб уйга келарди. Чой-пой ичиб, сал дам олгач, эшакни эгарларди. Хуржуннинг кўзларига нон-сув, ўроқни жойлаб, эгарга ташларди. Сўнг эшакни миниб даштга жўнарди.\nҚизилтошда эшакни тўхтатиб қантаради. Эгар абзалини олиб қўяди. Қўлига ўроқни олиб бир-икки соат ўт ўрарди. Ўтни икки боғлам қилиб эшакка ортиб уйга келарди.\nКейин ҳар фаслга қараб ҳар хил, кураш, чиллак, тупалак, ошиқ ўйналарди.\nУ эшакни минса-да, ундан қўрқарди. Негаки, бир марта эшак минаётганида, жонивор унинг оёғидан тишлаб олди. Шу-шу бўлди-ю, у эшакни минаётган пайтида оғзига емхалтасини соларди.\nУни не-не умидлар билан вояга еткизган одамлар яна-да бахти бекамлик исташарди. Лекин ҳаммаси ҳам улар хоҳлаганидек бўлмади. Орият учун талашди. Гавҳарни тошга урмайлик, дейишди.\nСабоқдош қизлардан бири уни яхши кўриб қолди. Қиз аввал бошда йигитни унчалик менсимасди. Азбаройи раҳми келганидан, гоҳида уни эркалар, гоҳида калака қилар, хуллас тушуниксиз бир муҳаббат эди. Қизи тушмагур шаддод эди.\nБир куни у ижарадор кампирнинг зуғумидан зада бўлиб, хиёбондаги харракда ўтирган чоғи ўша қиз ёнига келди.\nГаплашдилар. Қиз унга қизиқсинди. Унинг айтарга тили бормади. Охири шаддод қиз масалани билиб олди. Иккаласи у турадиган ижара уйга келди. Ҳамма нарсаларни йиғиштириб машинада қизнинг уйига келишди.\nҲовлининг бурчагидаги дўлтахонага уни кўч-кўрони билан жойлаштиришди. У содир бўлаётган воқеалардан шошиб қолди. Қиз уни онаси билан таништирди.\nУ сабоғини ўқиб ўтирган чоғида дўлтахонасининг деразаси тақиллади. Туйнукни очса, кўрдики, қиз уни ташқарига имлаб чақириб турарди. Чиқди. Қиз уни эргаштириб айвонга опкелди. Хонтахта атрофига кўрпача солинган, унга ўтиришни таклиф қилди. Йигит ийманибгина ўтирди. Бир пайт уйдан бақувват, яғриндор, қорувли киши чиқиб келди. У ўрнидан туриб кўришди. Қиз эса дастурхонга нон-чой келтирди. Сўнг онаси катта лаганда ош келтирди. Бу орада қиз отасига йигитни таништирди...\nУлар тинч-тотув яшай бошлашди. Ўқишни тамомлашига бир йил қолганида уларнинг тўйи бўлди. Тўй. Томоша. Тантана.\nОрада иккита фарзандли ҳам бўлишди.\nКелин куёвни пул топишга ва бошқа турли шинамликларга ундайди. Жавради. Қайнонаси ҳам унга ақл бўлди. Қайнота эса куёвни унчалик ёқтирмас ва шу важдан уни менсимасди ҳам. Ва бунинг устига у бу уйда ичкуёв ҳисобида эди.\nБу рўзғордаги дийдиё куёвнинг жонига тегди. Хотини яна эски ашуласини айта бошлаган пайтда куёв жаҳл билан тарсаки тортди.Орада жанжал бошланди. Куёвнинг эшитмаган қарғиши ва сўкиши қолмайди...\nОқибатда уни қаматишди...\nУнга эртага жавоб берадиган кун. Озодликка чиқади. Бошида эса минг хил ташвиш.\nЁки дўстларининг қошигами?\nУмуман унга ҳозир кимнинг кўзи учиб турибди? Ҳозир унга «маҳрами асрор» бўладиган ёки бўла оладиган одам бормикан ўзи?\nУ озодликка чиқди. Бироқ уни ҳеч ким интизор бўлиб кутиб тургани йўқ эди. Кеч тушиши билан бир пайтлар қишлоқдошлари яшайдиган умумётоқхонага келиб қўнди. Хайриятки, танишлари бор экан. Бир хонада ўтириб, ош қилишиб, тонготар гурунглашишди.\nҲафта, ўн кун шу тахлит кун кечирди. Орада ўғли билан қизини ҳам кўриб келди. Мактабга боряпти экан. Аввалига бегонасираб турди. Қўлларига ширинлик тутқазди. Юзларини, сочларини силади. Бағрига босди. Бўғзига йиғи тиқилди. Кўнглида недир тафт – илиқликни тўйди. Энди у ҳафтанинг сўнги кунлари болаларини кўриш учун мактабга келарди. Болалар ҳам унга ўрганиб қолишди. Кейинроқ маълум бўлишича, хотини ҳам бошқа эрга тегиб кетибди...\nҲамқишлоқларининг саъйи ҳаракатлари билан у заводга ишга кирди. Кунлари шу зайлда ўта бошлади. Ишхонасидаги бир қариқизга уйланди... Қариқиз фақиргина, одми экан. Вақт ўтиб қизли бўлишди.\nУ бир сафар қизи ва хотини билан болаларини кўргани мактабга келишди...\nХотини, ўзи болаларини қучоқлаб, бағрига босишди. Болалари эса кичкина синглисини кўриб қизиқсинди. Унинг бурнидан тортиқилашди. Қўлчаларини силашди. Чақалоқни эркалашарди.\nХотини ҳам улар билан эш бўлиб кетди.\nЎзи эса уларни жимгина кузатиб турарди. Орадан қанча воқеалар ўтди. Не-не сиру синоатлар қолди. Яна ҳали олдинда не тақдир кутаётган экан..\nСукунат соҳили жимгина мудрарди...\n"http://www.kutubxona.com/wiki/index.php?title=Shodiyor_Hazrat_Ismat._Sukunat_sohili_(hikoya)_/_Kiril&oldid=13864" dan olindi


Қишлоқ хўжалигидаги ислоҳотлар динамикаси (+инфографика) — Review.uz\nОлиб борилаётган ислоҳотлар натижасида Ўзбекистон 2020 йилда Глобал очлик индекси (GHI) бўйича 100 дан ортиқ мамлакат орасида 30-ўринни эгаллаб, 2017 йилга нисбатан 20 поғона кўтарилди (ўшанда 50-ўринни эгаллаган эди).\n2017-2021 йилларда Ўзбекистон Республикасининг 21 та қонуни, Ўзбекистон Республикаси Президентининг 29 та фармони ва 149 та қарори, Ҳукуматнинг 185 та қишлоқ хўжалигини ривожлантириш ва саноатдаги ислоҳотлар тўғрисидаги қарори қабул қилинди. 2019 йилда "Ўзбекистон Республикаси қишлоқ хўжалиги соҳасини ривожлантиришнинг 2020-2030 йилларга мўлжалланган стратегияси" қабул қилинди.\nЎзбекистон Республикасининг “Уруғчилик тўғрисида”, “Қишлоқ хўжалиги учун мўлжалланган ерлардан ва ўрмон фонди ерларидан фойдаланиш самарадорлигини ошириш мақсадида Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида”, “Деҳқон хўжалиги тўғрисида”, “Томорқа хўжалиги тўғрисида”ги Қонунлари қабул қилинди.\nҚишлоқ хўжалигига мўлжалланган ерларни юридик ва жисмоний шахсларга иккиламчи ижарага беришга рухсат берилди, шунингдек, томорқа хўжалигида ишлаб чиқарилган қишлоқ хўжалиги маҳсулотларини эркин реализация қилиш ҳуқуқи кафолатланди. Ўзбекистон Республикаси Президентининг махсус қарорлари билан (2020 йил 6 мартдаги ПҚ-4633-сон ва ПҚ-4634-сон) давлат буюртмаси асосида пахта хом ашёси, ғалла ишлаб чиқариш амалиёти ва улар учун давлат томонидан харид нархларини белгилаш бекор қилинди.\nҚишлоқ хўжалиги соҳасида давлат бошқарувини такомиллаштириш бўйича ислоҳотлар амалга оширилди. Ўзбекистон Республикаси қишлоқ хўжалиги вазирлигига қишлоқ хўжалиги ерлари ва экинлари мониторингини олиб бориш, қишлоқ хўжалиги экинларини жойлаштириш, қишлоқ хўжалиги ерларини муҳофаза қилиш устидан давлат назоратини амалга ошириш, республика озиқ-овқат саноатини жадал ривожлантириш ва аҳолини сифатли озиқ-овқат маҳсулотлари билан тўлиқ таъминлаш вазифалари юклатилди.\nҚишлоқ хўжалик ерларини кенгайтириш\nҚишлоқ хўжалиги ерларини ўзлаштириш ва фойдаланишга қайта киритиш бўйича қатор ҳужжатлар ва тартиблар ишлаб чиқилди. “Қишлоқ хўжалигида ер ва сув ресурсларидан самарали фойдаланиш концепцияси” тасдиқланиб, йиллар давомида фойдаланишдан чиқиб кетган 1,1 млн гектар майдонни 2020-2030 йилларда босқичма-босқич фойдаланишга киритиш белгиланди. Шунингдек, ер ости сув захиралари мавжуд лалми ва яйлов ерларда сув тежовчи технологияларни кенг жорий этиш орқали уларни ўзлаштириш режалаштирилган.\nАмалга оширилган тизимли чора-тадбирлар натижасида 2019-2021 йилларда жами 363,4 минг гектар қишлоқ хўжалиги ерлари қайта фойдаланишга киритилди. 2018-2020 йилларда жами 2,4 миллион гектар майдонларда тупроқ сифатини (балл бонитет) баҳолаш бўйича ишлар олиб борилди. Бугунги кунда 690,3 минг гектарда тупроқ сифатини баҳолаш ишлари амалга оширилмоқда.\nҚишлоқ хўжалиги ишлаб чиқаришини диверсификациялаш\n2016-2020 йилларда жами 330,5 минг гектар паст рентабелли пахта ва ғалла майдонлари қисқартирилиб, ушбу майдонларда юқори даромадли ва экспортбоп маҳсулотлар етиштириш йўлга қўйилди. Бунинг натижасида 2016-2020 йилларда сабзавот ишлаб чиқариш ҳосили 103%, картошка - 114%, полиз экинлари - 110%, дуккакли маҳсулотлар - 3,6 баробар, мойли экинлар - 240%, чорва озуқаси - 191%, мева - 107,4% ва узум - 106%га ўсди.\n2017-2020 йилларда фермер хўжаликларри ва қишлоқ хўжалиги корхоналари томонидан жами 3,2 минг гектар майдонда замонавий типдаги иссиқхона хўжаликлари ташкил этилиб, иссиқхоналар майдони 4,8 минг гектарга (ш.ж: 680 га гидропоника) етказилди. 2021 йилда 746 та ташаббускорлар томонидан 2,3 минг гектар, 2020 йилга нисбатан 2,5 баробар майдонда замонавий типдаги иссиқхоналарни ишга тушириш белгиланган бўлиб, бугунги кунга қадар 590 гектар майдонда 290 та замонавий иссиқхоналар ишга туширилди.\n2016 - 2020 йилларда ўзлаштирилган ва лалми, пахта ва ғалладан қисқартирилган ерларга ҳамда яроқсиз боғ-токзорлар ўрнига жами 69,6 минг гектар майдонда интенсив мевали боғлар ва 57 минг гектар токзорлар барпо этилди. 2021 йилнинг баҳор мавсумида 63,8 минг гектар (2016 йилга нисб. 11 баробар кўп) мевали боғлар ва 37,5 минг гектар токзорлар (7 баробар кўп) барпо этилди.\nСув тежовчи технологиялар\n2017-2020 йилларда жами 291,2 минг гектар майдонда сув тежовчи технологиялар жорий этилган, шундан, 120,5 минг гектарда томчилатиб, 3,5 минг гектарда ёмғирлатиб, 4,2 минг гектарда дискрет сув тежовчи тизимлари ҳамда 146,8 минг гектар майдонларда эгилувчан қувурлар жорий этилган. 2021 йил январь-сентябрь ойларида 300 минг гектар майдонда томичилатиб суғориш тизими жорий этилди.\n2021 йилда сувни тежовчи технологиялар 230 минг гектар ерга жорий этилиши керак, бу 2020 йилга нисбатан 5 баробар кўпдир. Улардан 210 минг гектар томчилатиб суғориш тизимига тушади, 18,6 минг гектар — ёмғир учун, 623 гектар-алоҳида суғориш учун.\nРеспубликада мева-сабзавот маҳсулотлари ишлаб чиқариш ҳажмини ошириш мақсадида, ҳудудларнинг тупроқ-иқлим шароитидан келиб чиқиб, 2019 йилда 55 та туманлар мева-сабзавотлар етиштиришга тўлиқ ихтисослаштирилди.\n2022 йилгача жами 422,3 минг гектар шундан 133,9 минг гектар боғдорчиликка, 113 минг гектар узумчиликка, 49,9 минг гектар сабзавотчиликка, 24,5 минг гектар полизчиликка, 15,8 минг гектар картошкачиликка, 56,1 минг гектар дуккакли ва доривор ўсимликларга, 6,1 минг гектар иссиқхона хўжаликларига ва 22,9 минг гектар майдонларни озуқа ва мойли экинлар етиштиришга ихтисослаштирилади.\nАграр соҳани рақамлаштириш бўйича хорижий ҳамкорлар билан пилот ва тижорий лойиҳалар ҳудудлар кесимида амалга оширилди. Хусусан 2020 йилда Қашқадарё, Андижон, 2021 йилда Сирдарё ва Бухоро вилоятиларидаги пхта ва ғалла майдонларининг контурлари кесимида экин майдони ҳажми, экин турлари номи ва бошқа маълумотлари рақамли платформага жойлаштирилди.\nБухоро вилоятида жами 225,5 минг гектардан ортиқ майдонда онлайн мониторинг қилиш лойиҳаси амалга оширилмоқда. Қишлоқ хўжалиги техникаларини электрон ҳисобга олиш ва реал вақт режимида механизация хизматлари кўрсатилишини мониторинг қилиш ахборот тизими ишга туширилди ва 3 500 дан зиёд қишлоқ хўжалиги техникаларига GPS қурилмалари ўрнатилиб, онлайн мониторинг қилинмоқда.\nИрригация объектларида сув ресурсларидан фойдаланиш мониторинги ахборот тизими ишлаб чиқилди, 200 дан ортиқ “Ақлли сув” (Smart Water) рақамли қурилмалари ўрнатилиб, тизим мониторинг қилинмоқда.\nҚишлоқ хўжалиги технологияларини ривожлантириш стратегияси тасдиқланиб, Қишлоқ хўжалиги вазирлиги тасарруфида соҳада фаолият юритувчи “Агросаноатни рақамлаштириш маркази” давлат муассасаси ташкил этилди.\n2017-2020 йилларда қуввати 738 минг тонналик 51 та янги замонавий агрологистика марказлари ишга туширилди. 2021 йилда қуввати 282 минг тонна бўлган 20 та шундай марказлар ишга туширилиб, қуввати йилига 1 млн тоннага етказилади. 2020 йилда музлаткичли ва сақлаш омборхоналарининг қувватлари 1,26 млн тоннага етказилиб, 2017 йилга нисбатан 2,6 баробар ошди.\nОсиё тараққиёт банки ва Жаҳон банки маблағларини жалб этган ҳолда, халқаро даражада катта тажрибага эга Франциянинг Rungis Semmaris компанияси жалб этилиб, қуввати 1,6 млн тонналик 8 та йирик агрологистика марказларини ташкил этиш ишлари олиб борилмоқда.\nИлм-фан ва таълим\nСоҳада илм, фан ва инновацияларни ривожлантириш мақсадида Ўсимликлар генетик ресурслари илмий-тадқиқот институти ташкил этилди. Илмий тадқиқотлар натижасида 2019-2020 йилларда жами 15 та янги навлар (3 баробар кўп), шундан 6 та ғўза навлари ва сабзавотларнинг 9 та нав ва дурагайлари яратилиб, давлат реестрига киритилди. Таққослаш учун: 2016 йилда атиги 5 та қишлоқ хўжалиги экинларини навлари яратилган. 2017-2020 йилларда жами 128 та патентлар олинган.\nҚишлоқ хўжалигида таълим, илм-фан, ишлаб чиқариш ҳамда агрохизматлар кўрсатишнинг узвий тизимини ўзаро боғлайдиган Қишлоқ хўжалигида билим ва инновациялар миллий маркази ҳамда Тошкент вилоятида Агрохизматлар маркази (АКИС) ташкил этилди. Келгусида бундай марказлар республикамизнинг барча вилоятларида очилади, уларда 100 дан ортиқ агрохизматлар кўрсатилади ҳамда “даладан истеъмолгача” тамойили асосида халқаро сифат стандарти ва сертификатлари жорий этилади.\nАграр соҳа йўналишидаги олий таълим муассасаларига (ОТМ) қабул квоталари 2 баробарга оширилди, илмий салоҳияти 17 фоизга ошди. Хорижий давлатларнинг етакчи олий таълим муассалари билан ҳамкорликда 9 та қўшма таълим дастурлари жорий этилди.\n2020-2021 йиллар мобайнида гуруҳлашган ҳолда (кооперацион ёндашув натижасида) 526 та фермер хўжаликлари ва корхоналарга 39 та халқаро Global G.A.P. стандарти ҳамда 4 та Organic, 226 та халқаро ISO 22000 (HACCP) ва 257 та бошқа стандартлар жорий қилинди.\nМева-сабазвотларнинг экспорт географияси ва ҳажми ошиб, 92 та мамлакатга 2,4 млрд долларлик 119 хил турдаги 5,5 млн. тона маҳсулотлар экспорт қилинди. 24 та янги тўлов қуввати юқори бўлган Норвегия, Швеция, Швейцария, Кипр, Буюк Британия, Люксембург, Австралия, Қувайт, Уммон каби давлатларга мева-сабзавотлар экспорти йўлга қўйилди. Хусусан, 2020 йилда пандемия шароитига қарамасдан қиймати 1 млрд доллардан (2016 йилга нисбатан 2 баробар кўп) зиёд 1,5 млн.тонна (187%) қишлоқ ҳўжалиги маҳсулотлари экспорт қилинди.\n«Экономическое обозрение» журнали 2021 №8 (260)


Россия ва Ўзбекистон ўртасида авиарейслар сони оширилмоқда - 05.10.2021, Sputnik Ўзбекистон\nЖорий йил 5 октябрдан бошлаб Москвадан Ўзбекистон шаҳарларига доимий авиақатновлар сони икки тарафлама асосда кўпайтирилади. 05.10.2021, Sputnik Ўзбекистон\nТОШКЕНТ, 5 окт - Sputnik. Россия ва Ўзбекистон: авиарейслар сони оширилмоқда, деб хабар берди Ташқи миграция агентлиги.Жорий йил 5 октябрдан бошлаб Москвадан Ўзбекистон шаҳарларига доимий авиақатновлар сони икки тарафлама асосда кўпайтирилади. Хусусан, қуйидаги йўналишлар бўйича рейслар йўлга қўйилади:Москва - Тошкент (ҳафтасига 4 тагача рейс); Москва - Бухоро (ҳафтасига 2 та рейс); Москва - Самарқанд (ҳафтасига 2 та рейс); Москва - Урганч (ҳафтасига 1 та рейс); Москва - Наманган (ҳафтасига 1 та рейс); Москва - Фарғона (ҳафтасига 1 та рейс); Москва - Андижон (ҳафтасига 1 та рейс); Москва - Термиз (ҳафтасига 1 та рейс). Ушбу йўналишлар бўйича парвозлардан олдин чет давлатлар фуқаролари бўлган йўловчиларга коронавирусдан ҳимояланиш учун эмланиш тавсия қилинган. Шунингдек, яқинда меҳнат мигрантлари учун Ўзбекистондан Россияга поездлар ташкиллаштириш режалаштирилаётгани маълум қилинган эди.\nўзбекистон, авиапарвозлар, авиайўналиш, россия\nЖорий йил 5 октябрдан бошлаб Москвадан Ўзбекистон шаҳарларига доимий авиақатновлар сони икки тарафлама асосда кўпайтирилади.\nТОШКЕНТ, 5 окт - Sputnik. Россия ва Ўзбекистон: авиарейслар сони оширилмоқда, деб хабар берди Ташқи миграция агентлиги.\nХусусан, қуйидаги йўналишлар бўйича рейслар йўлга қўйилади:\nМосква - Тошкент (ҳафтасига 4 тагача рейс);\nМосква - Бухоро (ҳафтасига 2 та рейс);\nМосква - Самарқанд (ҳафтасига 2 та рейс);\nМосква - Урганч (ҳафтасига 1 та рейс);\nМосква - Наманган (ҳафтасига 1 та рейс);\nМосква - Фарғона (ҳафтасига 1 та рейс);\nМосква - Андижон (ҳафтасига 1 та рейс);\nМосква - Термиз (ҳафтасига 1 та рейс).\nУшбу йўналишлар бўйича парвозлардан олдин чет давлатлар фуқаролари бўлган йўловчиларга коронавирусдан ҳимояланиш учун эмланиш тавсия қилинган. Шунингдек, яқинда меҳнат мигрантлари учун Ўзбекистондан Россияга поездлар ташкиллаштириш режалаштирилаётгани маълум қилинган эди.


“Металлург” ёшлари Тожикистон вице-чемпиони билан дуранг ўйнади\n13 февраль, 2019, 21:39 271\nМавсум яқинлашган сари Суперлига клублари ҳам асосий, ҳам ёшлар таркиблари ўйинини шакллантиришга катта аҳамият қаратмоқда.\nБекободнинг “Металлург” жамоаси ёшлари бугун “Цементчи” стадионида бу йил ҳисобидан учинчи халқаро ўртоқлик учрашувини ўтказди. Бу ҳақда клуб матбуот хизмати хабар бермоқда.\nБу сафар бекободлик ёшлар Тожикистон Республикасининг ўтган йилги вице-чемпиони “Хўжанд” жамоаси билан куч синашиб, дурангга рози бўлишди. Қизиқарли ва муросасиз курашлар остида кечган ўйинда ҳисоб очилмади.\n“Хўжанд” ўтган йилги мавсумда Тожикистон Республикаси миллий чемпионати олий лигасида 21 та ўйинда майдонга чиқиб, 14 та ғалаба, 4 та дуранг, 3 та мағлубият билан 46 очко жамғарган ҳолда иккинчи ўринни эгаллаганди. Кечагина Осиё чемпионлари лигаси иккинчи раунд саралаш учрашувида пойтахт вилоятининг АГМК жамоасига рақиблик қилган “Истиқлол” “Хўжанд”ни 5 очкога ортда қолдириб кетганди.\nТожикистон вице чемпионига қарши ўйинни “Металлург” қуйидаги таркибда ўтказди:\nАзиз Маҳмудов, Ҳасан Ҳасанов, Фаррух Содиқов, Жасур Раҳимов, Абдувоҳид Ғуломов, Муҳриддин Ботиров, Иброҳим Турғунбоев, Шаҳзод Ғофурбеков, Дониёр Ҳошимов, Фарҳод Ўткиров.\nЗахирадан майдонга тушганлар: Даврон Анваров, Азамат Абдусатторов, Ҳазрат Турсунқулов, Жасур Рустамов, Ҳусан Ҳасанов.